/front/

**PETRI**

**PAPEI SA**

**MARITES CO-**

**MOEDIA DE SA-**

**maritano Euangelico.**

**Vaeneunt Antuerpiae sub**

**intersignio Rubri**

**Castri**

**ANNO**

**1539.**

**Epistola nuncupatoria**

AMPLISSIMO ERVDITISSIMOQVE DOMINO,

DOINO IOANNI FALLVELLIO,

Praeposito Formosellano, Petrus

Papeus salutem dicit

plurimam.

PRaeclare et velut ab humanae sapientiae oraculo dictum est humanissime, hanc viam ad gloriam esse proximam et quasi conpendiariam: si quis id ageret, vt qualis haberi vellet, talis

esset; quum enim vultus sit quaedam mentis imago et tacitus sermo, animi bene compositi splendor in vultu se explicans, facile in hominibus sui morem excitat; nimirum virtute sibi conciliante, et superorum et hominum animos. Quam rem audio superiorem praepositum adduxisse, vt te cooptaret atque inauguraret in collegium dignitatis suae. Hoc etiam humanos omnes, hoc est, philologos bonarum literarum cultores, ad te amandum, colendum, suspiciendum compellit. Quapropter ego, tametsi ne semipagani quidem nomen agnosco, ad sacra tua adferre ausus fui carmen nostrum, id est Samariten Comoediam inconditam rudemque. Sed quia actionem eius praecipitamus, perendie enim, hoc est, postridie natiuitatis Baptistae agere constituimus, celeriter amplitudini tuae mittere fuit in animo. Vt si, qui est candor humanitasque tua, ludos nostros praesentia tua condecorare videatur, instructior adsis. Si comiter accipis, erit quod gaudeam. Si despicis, discam non adeo temere ad tam luculentos viros prosilire, sed intra meam me pelliculam continere. Vale, ex Athenaeo Meniniano, decimo Calendas Iulias. Anno salutis humanae, sesquimilesimo trigesimo septimo.

A2

**DRAMATIS PERSONAE.**

Megadorus Senex

Diabolus Leno

Hedylogus Seruus

Gulo Parasitus

Sarcophilia Meretrix

Cupido)

Bacchus) Latrones

Mars)

Aegio Adolescens

Eubulus Paedagogus

Dromo Seruus

Stabularius Hospes

Samarites Adolescens

Sacerdos

Leuita

DE SAMARITANO.

ARGVMENTVM

Trimetri.

Adoptatum Aegionem a Megadoro, illicit

In amorem Sarcophiliae Diabolus, opera

Gulonis atque Hedylogi, quo meretricula

Potiatur adolescens, deserit Hierusalem,

(5) Petit hierichontem, cadit in latrones miser,

Dispoliatur, mactatur dire vsque ad necem.

Iacet relictus, semiuiuus, in via.

Viant illac Sacerdos et Leuita, sed

Medicamen non adhibent, quia vacui oleo erant.

(10) Verum Samarites illac conficiens iter

Aegro benefacit, vehit in diuersorium

Pandocheo tradit curandum, et curam ipse agit.

/main/

PROLOGVS

Quia paedotribae est non literis, sed moribus

Bonis potissimum instituere suum gregem,

Ad conscribendum Samariten animum appuli,

Blanditias et gulam vt fugiant, si sapere auent.

(5) Qui illic stat Aegio, in latrones incidet,

Elusus ab Hedylogo et Gulone; sic Adam

Periit gula, dolo serpentis, habens fidem

Vxori. Caeterum, vos adolescentuli,

Mei filioli, discipuli charissimi, hic

(10) Latetis in Aegionis persona. Si enim

Nequiter agitis semel, in vobis non est situm

Resipiscere: Talis opprimet vos calamitas

Vt neque sacrificia, neque quantumuis sacrae

Literae queant vos inde eximere, nisi prius

(15) Samaritanus misertus infundat oleum

Charismatis, hoc est gratiam almi spiritus.

Ad vos reuertor, spectatores candidi,

Aequanimi estote: prodit in proscenium

Megadorus, adoptati pater. Hunc componimus

(20) Deo cum patre. Aegio homo est. Eubulus refert

Rationem, cuius consiliis traditus homo est.

Studet Diabolus inducere diuortium,

Quod vt efficit: perit homo, sed restituitur

A Christo operam date nobis per silentium.

Actus Primi scena prima

Trimetri, et eiusdem Rationis.

A3

COMOEDIA

Megadorus senex.

Non dubium est quin salutem gnatus oderit,

Quin pessum eat. Olim ego impurum illum Diabolum

Lenonem iniquum, pestilentem, pessimum

Plagiarium indignum facit, qui sic meum

(5) Adoptatitium mihi ephebum filium,

Rerum imperitum, illiciat in fraudes malas.

Ipsum dehinc video praecipitem ferrier,

Per prona perque abrupta nimium lubrica.

Parabam sedulo regnum: delicias, opes,

(10) Vxorem, amicos genereque et potentia

Claros, et ingens praelaute famulitium,

Cultum, domum magnificam, rem lautissimam,

Ambrosiam, nectar, et duraturum penum

Perpetuum in aeuum: vt Cleopatrae cibos,

(15) Cupediasque opiparas, adiposas dapes,

Cereales mensas, ganeata Siculaque

Fercula, vel vmbras, vel potius dicas nihil,

Prae illis meis quae destinaram filio.

Haec parui si quis aestimet, addideram dies

(20) Non protoplasti, vel senis Mathusalem,

Non Aesonis, vel Tithoni, vel Nestoris,

Quis vita morbis, cladibus, doloribus

Iactata, vexata fuit exagitataque.

Sed nostro in regno, morbis omnibus est loci

(25) Nihil, at vt his tantis prae commodis, miser

Praeuertat inepta poenitendaque gaudia,

Diabolus illi illic mastigia, id autor est.

Hem flagitium hominis, meae atram familiae

Pestemque perniciemque, nostrum siccine

(30) Corrumpere par est? sed virum decet grauem

Animi impetum, et dolorem acerbum reprimere.

Actus primi scena secunda

Trimetri eiusdem generis cum vno Septenario Iambico

Diabolus. Leno. Gulo. Parasitus.

Diabolus.

Ecquid portenti nostris adfulget oculis,

Videtur ex eorum me hercule quidem grege,

Qui illudunt callide homines sycophantiis,

(35) Vt oppido detrimentosa est improbo

Homini lubrica lingua? Gulonem summum meum

Laedoria pene imprudens perstrinxeram.

Gul. Vach coruos albos, et nigros cygnos videre erit

Leporem nunc capiet cancer, nunc aurum pluet,

(40) Et quicquid est optabile, euax. Diab. Quur? Gul. Quia

Prisca reuoluuntur tempora, seculum aureum

Recurrit, Saturnus redit. Diab. Optem Delium

Natatorem, aut Apollinem, siue Oedipum,

Qui perplexos enarret gryphos mihi tuos.

(45) Gul. Omnes modo agminatim virtutes polo

Relapsae, hominum omnium imbuent corda. Dia. Quid ita?

Gul. Rogas? tu qui in calumniam trahis omnia,

Et alio vorsum semper dicta, factaque,

Interpretaris, quam quo fiunt, disseris

(50) Grauem sententiam: belle euge philosophe!

Vt grauiter metuis, et ciuiliter, ne qua temere

Effutias, per ipsum reditura iugulum.

Dia. Au, pseudole, nequid opprobres; satis monet

Similitudo. Attabas si ego, tu Munenius;

(55) Si tu Bithus, ego Bacchus: trahimus idem

Iugum ex aequo. Gul. Vera loqueris; eodem ouo sumus

Prognati, et in eodem ludo edocti simul,

Farinae sane eiusdem, et consecranei.

Dia. Graculus est graculo, Attabas Munenio

(60) Coniunctus, et vulpes vulpi, et lupus lupo.

Gul. Hem, sartor scelerum. Diabol. Au, sator et messor criminum.

Gul. Virtutis osor. Diabo. Sarcinator malitiae.

Gul. Veterator pessime. Dia. Dissidij et iurgij seges.

(65) Sed heus, inopinantes nos pene hic Aegio

Oppressit; latius aliâs erit locus

Connugandi: institutam fabulam interim

Saltare pergamus, curemus scilicet

Hierichontem petat, contempta Hierusalem.

(70) Gul. Recte mones; tum erit insultationibus,

Et contumeliis opportunus probe.

Dia. Gymnasium fiet flagrorum et plagipatida.

Gul. Deglubemus eum, vsque ad mortem mulctabimus.

Diabol. Tace, ne insidiae oboleant; lupus in fabula est.

(75) Insidiae manifestae cadunt fere irritae.

Sed captemus, quid secum solus mussitet.

Gul. Tu illuc concede, huc me illatebrabo ego strenue.

Actus primi. Scena tertia.

A4

Aegio adolescens.

Miserum me, quem seuerus tam miseris modis

Pater afflictet; me, iuuenem amoenum et cupidum

(80) Vult alienum esse omnibus amoenitatibus,

Amoena amoene quas adolescentia

Fert. Iure vetet eodem, ignire ignem igneum, et

Fame famentem famere, atque siti torrida

Sitientem prohibeat sitire; sed et vetat,

(85) Mandat ieiunio macere, et inedia

Fraudare genium, gemere, opes profundere,

AEgenis erogare, bene velle, et etiam

Benefacere tam inimicis, quam suauibus

Amicis indiscriminatim praeter haec

(90) Hydroposiam, chameuniam, abstinentias,

Vigilias, cilicia, iugeis praescribit preces.

Velim excussum hoc tam intolerabile iugum meis

Humeris, feramne tam duri imperium patris?

Non faciam, non feram; aeternum valeat pater

(95) Catoniana cum disciplina; mea

Nil refert: verum enimuero prope dum intuor,

Nimium impudenter videar facturus, patris

Iniquae haud sunt leges, at apprime vtiles.

Illis parantur defecata gaudia, ac

(10) Solida consortia diuum immortalium.

At quam libido fert voluptatem hominibus

Quum poenitenda est, tum felle vberima scatet;

Boni quippe omnis euerriculum et ouium

Esca est malorum nodo inexplicabili

(105) Illaqueans incautos nimis, ach, miseris modis.

Actus primi scena quarta

Octonarii Iambici.

Diabolus. Leno. Gulo. Parasitus.

Diabolus.

Ehem ganeo. Gul. Ehem lurco. Diab. pure pute sychophanta. Gu. Eho.

Cedo quid philosophi illum esse censes? Dia. Hem, sui gustum dedit

Ingenij, etiam si anguilla sit, pressabimus, tenebimus

Folio vt aiunt ficulno. G. E nassa nullo se expediet dolo,

(110) Vt vt palpitet et luctetur et omnes scrutetur rimulas.

Dia. Titubantem de gradu deturbabimus, horrida dein mala

Coniiciemus. G. Reuerebere videlicet hominem, hem, graues cate

Loquitur sententias, putes philosophum. Dia. Tertius est Cato,

Pietatis vltor, vach cultor volo dicere; in aequo labilis,

(115) Dico stabilis, in flagitiis alacer; O ho, iterum acer puto.

Vt saepe pecco lingua incauta mentem praecurrit. Gul. Age age.

Dia. Vitij impetus, ceu cautes fluctus maris inconcussa, reicit;

Solidam super petram fidei edicauit solerter domum,

Quae nec turbine, nec aquis torrentibus, aut ruitantibus imbribus

(120) Pulsata cadat. G. Sane vero. Dia. Quid super arenam ais scelus?

Gul. Minime vero. Dia. Probe nunc quidem at illum Thaletem instantibus

doctisque canibus compellemus in plagas. Sed tempus hinc

Negotio est legendum, nunc Eubulo iunctus est suo,

Propterea adhuc nostrae sunt contrahendae in arctum copiae

(125) Atque instruendae vt oportuniore dimicent loco.

Actus secundi Scena prima

Aegio adolescens. Eubulus Paedagogus.

Scazontes.

Aegio

Diabolon Eubule animo dixtin’ intento

Meam in fraudem? Eu. Admodum. Aeg. Qui raptet, afflictet,

Extingat me? Eub. Sic. Aeg. In me patris ingentes

Deriuet iras? Eub. Oppido studet te ex hac

(130) Hierusalem elicere, ex pace bona, in amentem

Hierichonta, hoc est, extremas in erumnas,

Vbi luctus, fremitus, maeror, calamitas, angor.

Et faciet, nisi caues specie boni. Aeg. terres

Me. Eub. Terribilis profecto est eius immane

(135) Ingenium, sanguinis atque cladis humanae est

Insatiabile, proin monui et denuo edico

Protestor, denuncio, caue sis, quasi dirum

Anguem effuge, quasi pestem morte praesenti

Grassantem subdolus, vafer, acer, astutus,

(140) Blandus, seuerus, comis, durus, instructus,

Paratus in omnia fraudis monstra, ceu proteus

Varius; mentem obtinet polipodis, ignaris

Attemperat se, et vt auceps aream spargit

Dulcibus escis: blanditias ille item obiectat

(145) Dum superinducat casses, et necet praedam,

Pusillanimes et studiosos voluptatum.

Sic irretit, magnanimos bile flagrante

Percit, truditque ad scelera mente cerita.

Alienat a se, hoc est, a mente mortales;

(150) Quos captat, a Deo prorsum auocat, quod si

A5

Patri Megadoro pares, qui te adoptauit,

Suumque dici, hac solum lege tantisper

Vult: dum facias quae te sunt digna: proch summe

Deus, quam solida tibi parata, quam tuto in

(155) Loco tua stat salus locata? sin firmas,

Secusque inducis animum, vt audias illum

Extemplo te abdicabit, pacta rescindet,

Morieris: mors inobedientibus praesto est.

Viue itaque, et illum auersare, haec pater mandat.

Actus secundi [< tertij] Scena secunda.

Senarij Iambici.

Diabolus. Leno.

(160) Ita ne depingor? itan’ propinor? me ne iam

Denique desistere incepto victum meo?

Quin in maiores instabo insurgere dolos,

Nec aperto decernam Marte: sed alia via,

Aliaque ineunda est ratio. Si quid te iuuat:

(165) Nec qua insistis succedit, frangier animo

Miserum est: alia est tentandum, destinabitur

Gulo atque Hedylogus vafer huic prouinciae,

Qui lenociniis, obsequiis, salibus, iocis,

Facetiis, ludis, amoenitatibus,

(170) Virilis paulatim effringant robur animi,

Post ego succenturiatus, omnes machinas

Adhibebo, nec denique labor erit irritus.

Actus secundi Scena tertia.

Octonarii Septenarii, et Senarii Iambici

Hedylogus seruus. Gulo parasitus.

Hedylogus.

Quam inique comparatum est, vt, quibus minus sunt prosperae

Res, vbi semel inclinarint ad mala, statim adglutinent

(175) Se confertim malae res aliae; calamitas adhaereat

Calamitati, vt trahit annulus annulum, en ego deprimor

Seruili conditione, quaero, fero, refero, tundo, molo,

Obsono, curso, circumcurso, vocatum eo adolescentulos,

Concilio, adduco, delicias facio, excarnificante interim

(180) Ventre: exin ne quid vorem in fame: ablegor alio foras.

Cyminum vt redij seritur, gliscit rixa, iurgium

Feruescit composito, calumnia mihi intenditur.

Edundi pugni lorumque offeruntur, rapior et vlmeus

Fio, vel si puillus (quod rarum) atri obiicitur panis, aut

(185) Vitiati casei, oculis emissitiis mox me impetunt

Configunt vultuosi; aiunt seruum bonae frugi, qui edat

Parce, laboret sedulo vsque cantilenam hanc occinunt:

Parit satias ignauiam, stultitiam, malitiam.

Si vescor auidius, in ore bouem gerere, modestius

(190) Si forte ligurio, fastidire me iurant simul

Omnes, nunc praeter haec intolerabilia infortunia

Latrante stomacho, hiantibus longe late ilium cauis,

Me Hierosolymam legauit herus Diabolus: vt Aegio

Nunc felix impulsore me mutet coloniam.

(195) De esu nihil; viaticum non dedit: insaniam,

Quid potius faciam exenteratus effractus fame?

Tum mordace excipit nostrum dicterio inediam,

Vt illam dij omnes eradicent stirpitus.

Emolumento est famelicus, ait, seruus venter artifex,

(200) Quid non effecit? coruos, picas, psittacos nostri subigit

Sonare verba, varias meditando artes iubet extundere,

Qui delicate nutrit seruum, contumacem sentiet,

Qui pereat funditus cum illa disciplina, hic dies

Tertius est postquam ariditate crepito, ieiunio

(205) Conficior, fame tabesco, aridior pumice nam sitim

Vt non Bacchus, Achelous facile sedat, caeterum

Fames molestus interpellator quam vrit? nullum modum

Didicit seruare venter ille improbus. Gulo. Hedylogum mihi dari in

Conspectum gestio, quo ex vsu vtriusque illud quod siet,

(210) Cum eo colloquar. Hedylog. Estne illic Gulo? certe est, o parasitatium

Columen salue. Gul. Hem gymnasium famis. Hed. O inediae

Colonia, ecquid suboluit praeda tibi? Gul. Nisi narium sagacitas

Me fallit, olet. Hed. quid olet. Gu. quid oleat? Imperitus callide

Ludificandus iuuenis. <Hed.> Si id odoraris, non pituitosus es,

(215) Nec reumatismo infestaris. Gu. Porro quasi piscis, itidem est

Verriculo conuerrendus, et paulatim proliciendus in

Amorem. Hed. Nihil est hic loci oscitantiae atque ignauiae,

Sic est hominis animus formatus, et fictus probe

Philosophicis sententiis: nisi vulpina circumuenis

(220) Techna, magis egeris, vt qui perito tendit retia.

Gul. Intelligo primum mens eneruanda, deartuandaque est,

Salua mente, in munito est constituta homini salus;

Effoeminata vero it pessum momento leuissimo.

Hed. Ita res est, deliciis et palpis percutiendus est; proin

(225) Assimulabo praestigiatorem, circulatoris mihi

Personam sumam, ioculares effutiam sales,

Profitebor artem Thessalicam, carminibus, herbis, fascino.

Nihil non pollicebor, tamen orationi tum vide vt

Subseruias apposite, si partes praestas recte tuas,

(230) Verba dabimus, facili vtemur ad escariam rem commode.

Te attempera, vtque ventus fuerit, exin velum verteris.

Gu. Vtramque in aurem dormi, curabitur, vtar foro.

Actus sequundi Scena quarta

Senarii omnes.

Aegio adolescens. Eubulus

Aegio.

Arcte qui habetur filius, pro incommodo

Paruo, quod nunc est, commoditates sentiet

(235) Post olim solidas, grauidasque suauissimis

Venustatibus, hoc pro me imprimis adducit, vt

Patris feram imperium, in officio me hoc tenet

Vehementi auctoramento; verbis consequi

Nequeo, quantopere trahat paternus candor, et

(240) Quam gerit erga me solicitudinem piam.

Quod patrium est, inuitat, monet, obsecrat, dein

Interminatur, iterum promittit bona

Daturum in officio manenti. Itidem mala

Cumulatissima capturum me: si a munere

(245) Discedo filij. Eub. Viso quid agat Aegio:

Sed eccum, perquam opportune te quaerito:

Quid agis? Aeg. In cogitatione haeret animus

Atque in pauore. Eub. Multis expedit in metu

Esse, beatus qui semper est pauidus, tamen

(250) Quid est quod maceras te? Aeg. Grauiter territas.

Inculcas, obtundis, de eadem saepius

Re, nescio quam aduersum me fingi fabricam;

Versare Diabolum in caput meum dolos.

Metuenda verba blanda, nequaquam aspera.

(255) Eub. Recte sane, quandoquidem veluti toxicum

Auro gemmaque, haud in fictilibus vrceis

Bibitur, idque ora poculi circumlita

Melle, ita animi venenum praesens dulcibus

Latitat in verbis, in picto tectorio.

(260) Sermones blandi praeferunt imaginem

Beneuolentis animi, sed furtim destruunt

Mentem atque omne bonum; hinc deliciae, ludi, ioci,

Libidines, illecebrae, propulsanda ei

Suis qui rebus rite consultum velit.

(265) Aeg. Isthaec res est, verum male me habet, quod quasi

Mali praesagus instantis, toties ais,

Nisi caueo fucum: os si sublinitur mihi,

Deciderim gratia, in me cudetur faba.

Nec, quod durum apprime est ingenuo homini, fuam

(270) Solum pro delectamento, aut ludibrio: at

Male mulctabor miser, tundar odiosius

Ptisana in pila, feriente pilo desuper.

Eub. Cauto est opus, ne tanti particeps mali,

Tam inamabili haereas (vide cautim) in luto.

(275) Aeg. Abiit, eandem cantionem recinuit.

Vach toties officii memorem mouerier?

Men’ sutelis posse capi sycophanticis?

Apage, haud capiar quidem: obfirmaui animum adeo

Et praemuniui, in portu tutus nauigo.

Actus tertij scena prima

Senarij Iambici et Trochaici

Gulo parasitus.

(280) Vt nunc hominum est fides, par est quaestum ad suum

Vnumquemque esse attentum, vigilem, callidum.

Seruare si cuiquam datam pergis fidem,

Ad rastros tua actutum res redierit, teres

Digitulo salinum. Ego sum mihimet proximus;

(285) Per fas nefas si possum prospiciam mihi.

Parare studebo choenicem etiam incommodo

Hedylogi, nec quicquam verbis eius subseruiam,

Aduersum eum volens prudensque conferam

Orationis aciem, atque aduersabor sedulo.

(290) Si facio rem, dentibus si quod molant paro,

Ille nihil feret, patiarque me vel ringier.

Si non progreditur institutum sub manus:

Tum demum aptabo me scenae atque fabulae

Accommodabo. fucis mantellum obuiam

(295) Aliquod meis erit, conscendo [< concendo] in editum

Hunc locum, vt frequens huc ad me concio confluat.

Verum quid potissimum, vnde accedat spes lucri

Hic pollicear? aut comminiscar? hocne? Non

Placet, illud? haud expedit: hau, quid si sic? nihil

(300) Minus. Hem quid illud? Friget, denique repperi!

Res compendiosa veritas est, sanctaque.

Nimirum superorum conciliat et hominum

Animos: ipsam sectantur, inquirunt, amant.

Hinc quaestum facere, et hinc victum corradere

(305) Contendam hodiernum: accurrite mortales bonum

Summum adduco venale (euge en numerus bonus

Hodie procedo pulcre) nempe coelicam

Illam veritatem, eam tenete. State quid

Fugitis? quin manete, stupidiores caudice

(310) Sunt, parieti loquor, odiosa est veritas.

Tamen obstinate vt coepi propositum premam.

Actus tertij scena secunda

Septenarij Trochaici.

Hedylogus. Gulo. Eubulus. Aegio.

Hedylogus.

Agite, si quis est mortalium cui libitum siet,

Monstra cernere, spectra, portenta, et rerum miracula,

Adsit huc, me videat, obseruet me, miretur! Dabo

(315) Mira prodigia, in taurum, asinum, ceruum, suem, aut lupum.

Si velis quem abire, Iuppiter sum, efficio quod lubet.

Hermes Trismegistus, et Zoroastres, Hecate, Colchis, et

Circe, Sagana, Canidia atque Pselli, et Marsi in me sua

Omnes contulere vno veneficia animo; me suis

(320) Artibus atque dotibus imbuere. Gu. Contra fluminis

Cursum nitor, et aduersis agitur ratis mea flatibus.

Ego destituor, hei gregatim ad illum populus conuolat.

Quin hinc me amolior? qui quem occepit quaestum morer?

Est meo aegre animo, illi sine me obtingere quippiam boni,

(325) Proin turbas ciebo. He. Hermaphroditos et Tiresias creo,

Et dapes pasetis praebeo. Gu. Nugae, somnia, fabulae.

Hed. Vbi volo, incanto vesaniam, excanto prudentiam.

Verum enim ne timueritis vestram ne pecuniam

Carminibus meis crumenis e vestris huc euocem.

(330) Hercule non faciam. Gul. non hercule faciat, etiam maxime

Si velit. Hed. Diuitias si quis expetat: magis hercle

Sum dexter, gygis polliceor annulum, atque virgulam

Diuinam. Gu. Aureis diuitat nebulo fartis centonibus.

Hed. Qui rapi a Veneribus, atque optari a regibus gener,

(335) Et quicquid pedibus tetigerit, mox fiat rosa postulat,

Phyltra, pocula amatoria; postremum omnes dabo gratias.

Gu. Gerrae germanae, et λῆροι λήρων. Hed. Si pericula

Omnia omnis immunis male transire gestias

Praesentissimum offeram amuletum, et baculum laureum.

(340) G. Maximus nugator, fascinator ignauissimus.

Eu. Quin inquam mane, mane obsecro. Aeg. Maneam. Eu. Quid te is perditum?

Aeg. Perditum? quid hauriam tantum mali, nunc si audiam

Paululum facetiari, et nugari, animi gratia?

Eub. Perieris, si, quae ille fabulatur, immittas tuis

(345) Auribus. Aeg. Logus me perdet vnus? Eub. Vnus te logus

Inquam perdet: idque non repente, at sensim ac clanculum.

Namque vt carcinus, malum immedicabile, totum haud corripit

Continuo corpus: nec hominem protinus phthisis necat

Sed mala haec serpunt, diesque aliquot exitia proferunt,

(350) Sic colloquia praua, herbescentem segetem mentis bonae

Paulatim necant. Aures igitur tuas nisi clauseris,

Delicatis, mollibus, ineptis iocis: heu claudier

Fontem sentiet benignitatis patriae tibi.

Hed. Deliros acheronticos senes, etiam qui iam alterum

(355) In charontis cymba posuere pedem, reddo pristinae

Quum libet iuuentuti, Medeae exemplo nobilis,

Fando si audistis coepisse reiuuenescere Aesonem

Medeae opera. Gu. Ne frontem impudenter perfricat scelus

Confidenter enim garrit, cuius neque pes compareat,

(360) Neque caput, bibit vel ex gallo amne, vel laruae atraque

Bilis agunt hominem. Mitte Aesonem, at Peliam vide vt perit

Illi dum parat iuuentutem Medea reducere, hic

Aureos promittit montes, mellaque et hibleos fauos,

Quum neque apiculam, imo et plumbeum nummum ne habeat quidem.

(365) Aeg. An flagitium est festiuis leporibus operam dare

Exiguam? Eub. Sub omni lapide scorpius dormit tibi,

Insidias vbique tendit Diabolus, proreptat et

Quaerit rimulam angustam, qua blanduli lenocinij

Insumat vel semivnciam, quam quum transmiserit,

(370) Iacet enermis animus, tum fenestram amplam libidini

Pandit omnem ad nequitiam: vitiorum erumpunt agmina.

Parua initia eorum erant, qui sunt nunc perditissimi,

Per gradus serpit malum: vt cepit resiste in limine

Opprime dum nouum est. Aeg. Ach tu enecas me, religio irrita est

(375) Excolare culicem: si camelum temere glutias.

Non recte ex anguilla peiorem facis angue viperam.

Eub. Ach si sapias Aegio: liquido sane et facile intelligas,

Demissa in animum tenerum iocularia quantum effoeminent.

Illecebra illecebram parit; Lycurgus et Cato et Helias,

(380) Ad nequitiam possunt si auscultent profecto adducier.

Aeg. Aufer isthaec, etiam si alliges me tormento ferreo,

Non me retineas. Eub. Eia mane, abiit, operam perdidi.

Hed. Tam capitalis nemini est hostis, quin si libitum est mihi,

Conceptis queam verbis sarcire integre gratiam,

(385) Et redire cogam in gratiam longe efficatius:

Quam aut Iunonis aut Veneris cesto. Gul. Vt ei dij malum duint;

Sic hiberas nugas, atque portentosas naenias

Blaterat. Hed. En, ego me comparo vt specimen dem artis meae.

In manu mea vestri sunt animi, confestim sacros

(390) Vt susurros murmurarim, vos vel ingratis mihi

Conciliauero, quin Momus ille sentus, squalidus,

Et fame aeger nimia, qui nunc iam ex diametro pugnat in

Me, odium ponet, dextram iunget, fauebit candide.

Gul. Vt confidit fascinator? tenebras cudit, verba dat

(395) Hed. Accingor: date operam, si non re ipsa comprobauero:

Quae expectatis, sim ridiculus asinus inter simias.

Iuppiter, Venus, triadesque, prospere reducite in

Gratiam aemulos; Mercurio dextero internuncio

Iras carmina atterite mea; tu mihi qui male vis, redi ad

(400) Mentem: γνῶθι καῖρον τό ὄρνεον σπεύδει πρὸς τὸν βρόχον.

Sincretismus e re est nostra, non pugna, at pax fert lucrum.

Spectatores hoc nisi carmen, plane erga me candidos

Vobis infudit animos, mulctate, occidite, funditus

Me. Gul. Satius profecto est cum homine inire gratiam bonam

(405) Quippe ei si commoda congruunt: vt propitios deos

Dexterosque habet. Recipiar in partem consortij

Album addo igitur calculum, Theseus redditus ex zoilo.

Hem, tuus sum, non meus, veneficiis ita me tuis

Alligasti, tu qui hic consutis lemurum et magicis dolis

(410) Adstas. Hed. Immo equidem, tunicis consutis adsto non dolis.

Gul. Hau, hau, homo tum sanus es? qui tunicis hic adstare te,

Autumas, non pedibus. Hed. Callide hercle tu atqui men’ vides?

Haud assum pedibus. Gul. Ita profecto elixum te mauelim!

Aeg. Euax, lepidos homines! Delicias loquuntur et rosas

(415) Maerorem exturbant, animi propulsant aegritudinem.

Gul. Hem, nunc tu illud insta, est noster, inhiat escam, hamum vorat.

Hed. Exemplum artis, en, aliud meae ouum hoc hic quod cernitis.

Auferendum ad antipodas stygiis mandabo manibus,

Et fiet. Aeg. Papae! Hed. Proserpina, Pluto, Alecto, Cerbere,

(420) Auferte hoc hinc quo volui foras, videtin’ daemones

Obsequi nobis? heus reddite hoc idem. En subseruiunt.

Iterum hem mando, vt huius sit penetrabile mox annuli.

Liquido cernitis quam prompti, quam praesto vsque obtemperent.

Proinde sumite hoc caenaticum genii parasitici

(425) Pro vestra bona opera hostimentum leue, adeste heus denuo.

Efficite hoc vt lintheum ardeat, neque tamen incendio

Vllam contrahat labem, en igne ardet, et immune est mali

Omnis, ecce mea ipse capio, contineo, seruo manu

Ignem illaesus impune. Aeg. Hei, quo munere hic non dignus est.

(430) Gul. Liberali, mehercle, tu quidem praeditus es indole.

O magne spei expectationisque adolescentule!

O olim tui quanta ingenij decurrant flumina.

Quam clare impetus virtutis edas, nisi retunderet,

Reprimeretque acumen istud, inhumani iugum patris?

(435) Hed. Macte animi iuuenis, nusquam ars tantam laudem inuenit mea,

Nec parauit amicos praeter te, tam stupidos caudices

Plumbeos, inertes, lapides, fungos, atque imagines

Hominum videas verius quam homines: apud quos sit fame

Pereundum, priusquam his quicquam suppeditetur artibus.

(440) Aeg. Vach tantas adeon’ iacere artes? ne formida tibi

Virtus vt desit, curaberis a me; quin penarium

Potius compilabo patris. Este animo interim bono.

Actus tertij scena tertia

Trimetri Iambici.

Megadorus.

Hui quidnam hoc est? Quae isthaec est perturbatio?

Et praecipitantia? Iamdudum incursim domum

(445) Accurrit filius, exanimatus, insolens,

Anhelans, pene effregit foribus cardines,

Raptim in culinam se dedit, vbi, nescio

Quid, nisi surripuit quicquam escarium. Inde tum

Foras extemplo proruit se, hoc vt mali

(450) Portendat quippiam; animus anxius in metu est.

Argumentum est mali importuna celeritas.

Vach, cui nunc credas? Ita rara est homini fides.

Nam paedagogo gnatum Eubulo tradidi

Seruandum, formandum, imbuendum moribus

(455) Atque literis. Materiae artificem scilicet

Probum adhibui, hoccine est boni officium viri?

Sine arbitrio inconsultum, incomitatum, vagum

Sinere? quo fert libido, quo impellit animus?

Expostulabo grauiter hanc licentiam

(460) Cum homine, verum estne hic quem video coram? ipsus est.

Quo rem resciscam, vti se habet, exploratius,

Assimilabo quasi nihil horum nouerim.

Actus tertij Scena quarta

Senarii eiusdem generis cum vno septenario.

Eubulus. Megadorus

Eubulus.

At at, quid agam nec quid tentem sat scio,

Iniquiore nunquam quod sciam in loco

(465) Fui, quam quo nunc sum, adeamne et faciam patri

Palam, quantum expergefacit malum Aegio

Sibi? an caelem? Loquar ne? incendam acerrimum,

Ita acre gestat acetum in pectore, taceam

Quasi huius adiutor nequitiae: deputer

(470) Quouis supplicio dignus, sic refundere

Flagitia discipulorum in magistros assolent,

Praeterea vbi rescierit: adeo commode

Fortasse tractet adolescentulum: luto

E cenoso eliciat, atque a me amoliar

(475) Simul crimen. At vbi inueniam iam herum sed heus

Ellum, here, salue. Meg. Ecquid noster? hem tun’ pedem ab eo?

Eub. Heu, here. Meg. Quid lachrymas? Saluusne est? Eub. Vellem quidem.

Meg. Me miserum, periit, periit? Eub. Haud vt tu autumas.

Animi laborat aegritudine. Meg. Oh quid audio?

(480) Eub. Disciplinae iamdudum nostrae tranfuga,

Ad parasitos, nugones, ad veneficos

Circumforaneos atque magos deficit.

Illis operam dat, adhaeret contumaciter.

Me reiicit, fastidit, odit, despuit.

(485) Meg. Heu tales nactus est praeceptores? capra

Gladium. Eub. Megadore affectat ad crimina viam

Per angiportum perque anfractus deuios

Amens iam nunc hac se proripuit, nescio

Quid caelatum sub chlamyde gestitans, sequor.

(490) Quo ruis inquam. Ehodum ad me, resiste paululum

Ille obsurdere amabo mi Aegio volo

Te paucis, tantundem, fugere ipse quasi lupus

Clamorem, iamque se e nostro subtraxerat

Aspectu, Megadore, Megadore! Meg. Lachrimas

(495) Vehemens mihi absumit dolor, haec est diaboli

Techna, hanc exorsus est telam, quo illum auferat

Nobis, nec faciet. Eub. Aspergis aquam. Meg. Spe trahor

Non parua illum porro affuturum saluum, vbi

Iuuentus refrixerit, vbi poenituit sui.

(500) Animo morem nunc gerit, olim sapiet tamen.

Porro meditata et formidata aduersa sunt

Omnia mihi. Itaque finge, molire, effice

Opera consilio, industria, quantum potes.

Redeat dehinc in vuiam; quod si te sensero

(505) Officio deesse: nec conari sedulo

Hic, intellextin’? exempla haud leuia manent

Te, abs te, si pereat, eius sanguinem exigam.

Eu. Bona verba, quaeso. Meg. Quod res est dico. Eu. Dehinc

Operoso et vigili te esse animo Eubule impero.

Actus tertij scena quinta

Hedylogus. Gulo. Aegio

Senarii Iambici et Trochaici,

cum vno Septenario

Hedylogus.

(510) Malum igitur a me mendicas tibi furcifer?

Facesse, sis a me, abin’. Gu. Abeam? He. Quid tibi rei

Hic est? G. Nempe quod in balneo cani, hoc idem

Esse censem hic mihi? Hed. Nempe idipsum, eho mihi

Non licere rem meam me solum vti, volo

(515) Loqui atque cogitare? te sine arbitro?

Quid tu, malum, me sequeris? Gul. Decretum est mihi,

Quasi vmbra siem quoquo tendis te persequi.

Hed. Quid si directus hinc abeam in malam crucem?

G. Est certum mihi tecum ad crucem vsque pergere

(520) Teque si detrectet carnifex, suffigere

In sublime, qui pascas coruos. Hed. Quid restitas?

Amolieris te hinc, malum, heus, vmbra? G. Siquidem

Praedam ex aequo facis dimidiam, quaeque me

Contigit, partem actutum das. Hed. Siquidem tibi

(525) Infortunium dabo, nisi hinc te protinus

Aufers. G. Tum me, tum verbis proteles tuis?

Ne fiam lucri, qui et laboris particeps

Fui. Aeg. Opportune huc contuli me: vt fabulam

Hanc spectem, et suauiter arbitrer. H. Cessas loqui,

(530) Proterue? tantum si lubet: hem cape, tange sis.

B2

Gu. Ne me irritasses: crabro sum irritabilis.

Fames et mora bilem in nares mihi conciunt,

At contumelia ista acuit iras. Hed. Itan’

Vero auferas? heus carnifex? Gul. Trifurcifer,

(535) Feris? hem tibi, tu quoque vicissim vapula.

Aeg. Ha ha he dum velitantur, certant, raptitant,

Et discernunt pugnis rixisque: vter cibo

Potiatur: hic, vt solus, ille, sortis in

Partem, vt recipiatur, vterque a cibo excidit.

(540) Ex ipsis suis bolum amisere faucibus,

Feruescente enim certamine, en vorax canis

Aduenit, rapit depositam humi escam, atque illico

In pedes se dat, risu emorior, quam gaudio

Delibutus est Molossi animus? vortit bene

(545) Ipsi profecto, at illis infeliciter,

Vt vulgo solet inter quos male gratia coit.

Perniciosa omnibus est semper contentio.

Actus quarti Scena prima.

Octonarij et Septenarij Iambici.

Diabolubs Hedylogus

Diabolus.

Vbi tandem meos inuueniam? vbi nanciscar? Differam,

Dilacerabo infortuniis, vach tam segniter ac frigide

(550) Mastigias delegatum sibi curare negotium?

Tantae ne molis, tantae industriae, imperitum omnis rei

Iuuenem ad nequitiam pertrahere atque persuadere, quo solum

Vertat? Hedylog. Quis hic loquitur? Nullus sum: herus est, qui vtinam aut hic non

sit, aut

Ego alibi; tam, edepol, est toruus, si sinapi victitet,

(555) Adeo hercle tristem reddi posse nunquam censeam.

Iracundo Iracundior Hadria: Stentore clamosior.

Minus quietus Euripo, nequit consistere.

Ita est homo: semper iurgat, turbat, mulctat, malo enecat.

Quid vis potius quam tam violentum imperium perferas,

(560) Sed cesso me hinc surripere? eia age subita te mox subtrahe fuga,

Hedyloge. Diabo. Quem malum audio hic: tam nequitiae et criminum

Caput, talaria induas, surripiasque hinc te protinus?

Vos quaerito stabula flagitij adeon’ cessatum oportuit?

Hem, nondum laqueis inclusistis illum ter uenefici?

(565) Hed. Non potis est sic Eubulus paedagogus instruit, monet,

Insidias indicat, nostrisque clypeum telis obiicit.

Diab. Furcifer ineiectam tragulam seni, factamque fabricam

Oportuit, et eiectum omnem a parendo discipuli animum.

Id si succederet minus ex sententia: sacra anchora

(570) Soluenda erat, nostrisque pugnandum triarijs.

Hed. Adeo inuolute et nodose loqueris aenigmata.

Non hercle intelligo. Dia. Non hem. Hed. Non, Hedylogus ego

Sum haud Oedipus. Dia. Nempe ego aperte dicam tum nescis et

Includi quasi sagena, multorum milia hominum?

(575) Sagena haec est voluptas, qua seueros iam diu

Frustra omni telorum genere oppugnatos, tandem sub iugum

Subigimus: ille hac machina, hoc erat pulsandus ariete.

Voluptatis species ob mentis oculos posita, adamantinos,

Irrisibiles et ferreos rapiet ad nequitiam titos.

(580) Quantumuis luctentur: si fixus haeret viatus in animo,

Hac concussi balista, hac obruti cadent phalarica.

Quid intellextin’? an nondum etiam hoc? Hed. Immo probe.

Dia. Hac igitur nunc in harena desudascite.

Actus quarti Scena secunda.

Scazontes.

Eubulus. Dromo

Eubulus.

Hac illac circumcursa Dromo, caue sodes;

(585) Vllo consistas in loco, nisi iumentum

Adductumque prius curaueris herilem ad me

Filium: idem porro vt faciant: quisquis est nostrae

Familiae commoneto, si expetunt illum

Saluum, audio in puerum fallaciam intendi

(590) Ineuitabilem: nisi iuuamus nos,

Et summa nitimur ope: nam voluptate

Adoriri adornant, violento admodum telo et

Ingente non temere aiunt fabulae, visa

Medusa, in saxa extemplo abijsse eos qui illam

(595) Vidissent; sic Diana quoque suum arbitrum

In ceruum mutauit, ratione eadem, quum

Voluptatum illecebra deuinxerit sese

Semel animus, ingratis eadem relabetur

Ad consilia, quasi sus ad volutabrum,

(600) Nec meminit aut virtutis, aut honestatis,

Tanquam qui Lothon edit patriae terrae

Redditur immemr e sue Gryllus recusauit

Restitui: vt Circes biberat poculum: cantu

B3

Mulcti Sirenum periere rate subuersa.

(605) Docent exempla haec, vitae semitas illos

Nunquam apprehensuros, qui amplexi voluptatem

Hac deliniti sunt semel, amplius dico

Aspectus exurit, detorquet ad praua

Exest medullas incunabula aeternae

(610) Mortis cupiditates transfundit in mentem.

Aegio animi fenestras, sedulo adseruet.

Ne mors illac ad animum subdole irrepat

Hoc vt fuat, neruos intendit huc omneis

Iniquus grex. Id nostro nuncia raptim.

(615) Ego hac approperabo: illac cursitato tu

Ocius, opus est facto. Dr. Opera dabitur, Eubule

Vale nostrum iter vtriusque bene deus vertat.

Actus quarti scena tertia

Diabolus. Dromo.

Diabolus.

Num nostras ille, huc magnis qui affectat viam

Gradibus? non Megadori est, vt grallatorius

(620) Grandes grandit gradus? nimirum subolet his,

Quod machinamur, eludendus hic est mihi,

Ne pugnam nobis siue turbam det aliquam,

Dum ad nequitiam in nostro docetur Aegio

Ludo. Dr. Moue abs te omnem moram Dromo atque age

(625) Hanc rem, vbi nunc illum inueniam? quod si quis mihi

Eum indicasset: quiduis optatum feret.

Dia. Abigendus ille hinc mihi est, heus tu apage sis

Te hinc. Dro. Tu ire quemquam publica vetes via?

Dia. Ita hercle vero veto: adeoque infortunium

(630) Inuenies, nisi celerem maturaris fugam.

Dro. Atqui haec vis est. Dia. Sic sum nihil refert mea,

Dum id quod volo, modo impetrasso. Dr. Durus es.

Dia. Nullius gratiam moror aut ingratias.

Maleficio adiungere mihi non beneficio

(635) Consueui homines. Dro. Quin quo me herus ire vult suus?

Dia. Quin nihili facio. Dro. Quin ingratis. Dia. Quin neque

Pol sinam. Itan’ pergis mastigia? ahu vapula.

Dro. Hei mihi, sed eccum quem quaero; dictator en

Nihili in minimi precij senatu praesidet:

(640) Nec mihi conferre cum homine sermonem licet,

Neque malarum rerum autores refellere.

Actus quarti scena quarta

Octonarij Septenarij Senarij, Iambici

Septenarij, Trochaici nonnulli.

Aegio. Hedylogus. Gulo. Diabolus.

Ecquid Sarcophilia amat nos? Hed. Amat? an ardeat potius roga.

Ae. Ain? Hed. Non sic flammiuomis ignibus Aethna flagrat. Aeg. Pol beas

Me. G. Misera somniat te cogitat, te deperit, ita se

(645) Cruciat, macerat afflictat misera prae amore, fastidirier

Se abs te si sentiat: perierit e vestigio

Prudens, volens, videns, viuensque, sic deamat medullitus.

Non est quod causseris, non amari cuiquam incognita:

Vnde hinc notio me? Aeg. Pulchre scrupulum ex animo eximis.

(650) Gu. Dum virtutes praedico tuas, quasi Naphtha incendio

Rapitur. Hed. Vt ingenua est et liberalis: oppido est

Aegre illi, tam arte contenteque haberi te, nam spiritus

Generosus, libertatis est amans, proinde te citat

Libello venereo: hem sume literas sui amoris indices.

(655) Ae. Sarcophilia Aegioni ex animo plurimam

Dicit salutem, mi anime, misereat tui

Te, vt me tui misertum est, itidem te mei

Iuxta misereat, mea voluptas, mel meum,

Mea lux, meus ocellus, mea vita, corculum

(660) Meum, amore langueo nimio, et instar niuis

Sole incalescente liquesco, nisi te mei

Misereat itidem, vt est misertum me tui:

Occisissima sum, vt tu etiam es occisissimus.

Veni duos vna serua opera, si duos

(665) Nolis: vt me malo dignam exitio putes:

Tu indignus es qui intereas, sis curae tibi.

Veni mi pulle, veni mi passer, carceris

Tui desere pedorem, fuge tyrannidem

Duri patris, qui te geniumque nobilem

(670) Istum, omni fraudat fructu gaudij, vale,

Palestra ex Hierichontea, ô iterum vale.

<Aeg.> Vix apud me sum, sic ardeo, aestuo cupidine.

Dia. Heus flagricibae, adiicite virus serpentibus, et addite oleum

Camino, quem petat turdus cibum a transenna ostendite.

(675) Hed. Ohe teneo, vin’ Aegio videre tuae vultum candidum

Veneris, et luculentam formam, ocellos perquam amabiles,

Colorem vuerum, os roseum. Ae. Iamdudum istuc gestio.

B4

Hed. Hem, vide.

Sarcophilia hic saltabit cum Cupidine, Marte, et Como latronibus.

Actus quinti scena prima

Senarij Iambici.

Hedylogus. Aegio. Eubulus

Hedylogus.

Viden’ quam sint tibi secundae, de tuo

(680) Amore res omnes? quid sentin’? Aeg. Admodum.

Hed. Nimirum senticeto inhaeres aspero.

Aeg. Vbi tu quae tam imperiose vadimoniis

Vadata es venereis me? ocelli me tui

Cepere, leues nutus, collum tornatile,

(685) Te suspiro, te inhio, ad te mea vita aduolo.

Eub. Cursando atque ambulando contriui hunc diem,

Nec quem quaero inuenio Aegionem. Sed quis est

Delirus ille, temulentus, lymphaticus?

Au, noster est: is de quo agebam: proch dei

(690) Fidem atque hominum? quis ad hunc te exagitat modum?

Quae te intemperiae, quae laruae aut monstra stimulant?

Aeg. Totum me Sarcophilia tenes: duc quo libet.

Vbi sum nescio: vbi sum, ibi non sum; atque vbi

Non sum, ibi animus est meus. Eub. Ad mentem obsecro redi.

(695) Eheu quo Corycaei te pepulere? quo

Redegere? redi oro in viam. Aeg. Lux mea, mea

Animula, mea voluptas, ad te vernulum, ô

Meum propere ruo. Eu. Perit occisa est salus

In pertusum ingero dicta irrita dolum,

(700) Quid verba mortuo facio? versabere,

Aegio hodie verberibus, atque incommodis

Augeris, frigere vt cicer, vt incus miser

Cuderis, plagis, flagris, sanguine horridus.

Aeg. Hierusalem vale, vale longum. Eub. Male

(705) Conciliate peris: eo vt apportem nuncium

Patri cuius minime optet fieri particeps,

Meque expediam qua suspectus sum noxia.

Actus quinti scena secunda

Septenarij Trochaici et Iambici Senarij.

Diabolus, Comus, Mars, Cupido, Latrones. Aegio

Diabolus.

Agite sacri adeste summistae, plagipatida appetit,

Appropinquat insidiis. Aeg. Egressus vrbem commodum

(710) Sum; ecce, moles quaedam arietat, concussatque cor mihi,

Et dolor animum intestinus fodicat tanquam spiculo.

Praesagit mali mens quippiam, redeamne, an progredi

Pergam: redeam? Non si ipsa me reuocet salus.

Amoenitatibus omnibus prior est Venus

(715) Mea, ô te iamiam amplectar. Latron. Deglubite hominem

Dispoliate, exuuias auferemus! Aeg. Hei misero mihi!

Latron. Impurum operiamus flagris, fustibus; tuber caput,

Et reliquum corpus reddamus, ex suis virtutibus

Ornate, plagis hulcerate, occidite.

(720) Diab. Bene habet, auferte praedam, en semianimus iacet.

Actus quinti, scena tertia

Trimetri Iambici et Trochaici vno cum Dimetro.

Megadorus.

De isthac Eubule requietus esto, te

Extra noxam esse sat scio, ne lachryma.

Nobis ratio inita est, illius vt sita

In tuto res sit, Samarites meus vnicus

(725) Mea potentia, meus sermo, meum brachium,

Verum aget Samariten, voci congruet suae.

Seruatum curabit nobis et redditum.

Verum ne tanti temere redimam, perditum

Tentabo primum minimo, deinde paululo.

(730) Quodsi non queam, at quanti queam

Hac gratia Sacerdotem cum victimis

Legabo, siquidem iuuerit: sin hoc minus,

Leuites ibit legibus instructus sacris:

Postremum destinabo Samariten meum.

Actus quinti Scena quarta

Trimetri vt superiores.

Sacerdos.

(735) In lauta ne esse parte me, atque acta bene

Censeo, cui aduersus violentiam hostium

Obsidentium haec itinera, dedit deus hostias.

Quibus bene si vtar, propitietur mihi pater.

Caeterum illi tam indignis exemplis saucio

(740) Nihil queant conferre. Doleo seminecis vicem.

Actus quinti Scena quinta

Trochaici septenarij.

B5

Leuites.

Non est vltimae infelicitatis ducendum loco,

Si cui coelestis mysterij, tradita sunt oracula.

Praescripta a deo Lex et magni decreta numinis

Credita sunt nobis, quibus quid phas sit, quidque sit nephas

(745) Exploramus haud inscite, sicut lapidem ad Lydium.

At bruto, insulso, fatuo si haec enarrare occeperis,

Nihilo plus agas, quam si des operam vt caeco purpuram

Offeras diiudicandam, aut surdo referas fabulam.

Quin irritamenta et illecebras peccandi suscitant,

(750) Nisi Deus retundat mentis impetum, et praemolliat

Animum. Proin quum Lex mea praesidij nil ferre huic queat,

Quid agam? miseret me quidem, atqui rustica est inscitia,

Aerumnosum adire aegrum, quem neque re neque verbis iuues.

Progredior igitur, mando illius affecti curam Deo.

Actus quinti Scena sexta

Trimetri Iambici.

Samarites. Aegio,

Samarites.

(755) Non me piget agere, quod fugitant liberi alij

Qui dum paternae fontem munificentiae

In alienis aliquanto vberius sentiunt

Aperiri, metuunt posse tandem claudier

Sibi ad fundum profusa abierit largitas

(760) Benignitatis idcirco praecidere

Venam, operam dant, ego contra si cui benefacit

Pater, ex animo gaudeo, si quem mittit manu

Approbo in haereditatis amplae ius meae

Adoptat, id sane lubente me facit.

(765) Sin male meritum beneficia adiungit sibi,

Laudo, ad solem comparo, qui lumen omnibus

Fruendum vltro suum dat, si quenquam abdicat

Ob flagitia, quae facit illiberaliter

Animi me ango, quod possum enitor sedulo

(770) Manibus ac pedibus, qui restituatur gradum

In pristinum, et in idem vsque insto incumbere.

Ach quantam adfert animo meo aegritudinem

Adoptati iampridem fratris calamitas

Eheu videns horresco, sanguine fluidus

(775) Corpore lacero, vulneribus alte hiantibus;

Sanie atque tabo squalidus, aspectu horridus.

Iacet, eheu, oculis triste spectaculum meis,

Videns excructior, commouentur viscera

Mihi omnia, quo mihi iumentum, vinum et oleum?

(780) Nisi haec prae fratre post putem? vtraque vbi opus est?

Quid cesso adire, atque oleum vinumque addere.

Cruentis plagis? Frater euge, animo es bono.

Sodes, ne metue, en, infundo charismatis

Tibi gratuiti oleum, quo sis gratus deo et

(785) Charus et electus. Hoc est oleum gaudij

Atque exultationis. Itidem vsus meri

Qui sanguis vuae est plagis confert adhibitus.

Quis circumuecto magno studio linthea

Vt fotae melius coeant, tibi nempe scelera

(790) Remitto, et charitate tego te colloco

Meum in iumentum, qui commodius hoc iter

Conficias, et incarnationis te meae in

Vehiculum traduco, quo languores fero

Cunctorum, namque ego plexus sum humanum ob scelus.

(795) Quiesce hic. Aeg. Merito maximam habeo gratiam

Tibi, ab orco in lucem et vitam reuocas, eram

Nullus, restituis me. Excideram omni spe, patris

In gratiam reducis me, meritissimo

Amo te. Sama. Istam fac teneas mentem, et quid

(800) Possiem amicus, comperies magno tuo bono.

Actus quinti Scena septima

Trimetri Iambici cum septenario.

Stabularius. Samarites. Aegio

Stab.

Stabulum hoc est Pandochium hic constituit herus

Receptandis curandisque familiariter

Peregrinis vniuersis, qui huc diuerterent.

Meque hospitem dedit, hospitalem aeque omnibus

(805) Esse iubet, duci qui nolit, iubet trahi

Pij exemplo Abrahae et Loth: quod sumptifacio,

Suppeditat de suo, nec sumptus sumptui

Ducit, quantumcunque expendo, semper dati

Rationem superat acceptum, sic copiae e

(810) Cornu influit, intendere me semper et erigi

Occasionem in omnem mandat, deputat

In lucro sibi, quod benefit de suo, exeo

Itaque huc obseruatum, ne quis beneficij

Expers praetereat: sed quis hic est, videon’ Herum?

(815) Certe ipsus est. Salue iterum atque iterum optato ades

Here. Samar. Credo, quia seruis tam liberaliter.

Stab. Si quid ago aut egi quod placet, gaudeo equidem.

Idque esse gratum tibi beneficium aestimo.

Samar. Huc fortunate ades aeger, si cui contigit

(820) Vnquam auspicato esse aegro. Aeg. In me istuc competit

Idque immeritissimo, hocque est maior gratia

Ad amoenitatem atque venustatem congruit

Tam aperta, humana inexpectataque

Mihi liberalitas. Samar. Istuc recte. Stab. Sine

(825) Te adiutem, Here: renuit en quam familiariter

Introducit, quae gerat arbitrari lubet

Hic per ruinam. Proch summe deus!, quam leuiter

Depositum demulcet, curat, lauat, fouet,

Solatur? nullis denique verbis dicere

(830) Queam, quanta pius sedulitate, studio et

Quasi officiorum sollicito certamine

Totam hanc emensus est noctem, videre me

Iuuat, iuuat vsque morari, nulla sentio

Noctis taedia: sed nunc huc egreditur foras.

(835) Quicquid me obire muneris velis: tibi

Me dedo, obsequii quiduis impone, impera.

Sama. Misero quod benefit id demum gratum est mihi.

Proque istis meritis gratum me et numen fore

Olim cognosces in die illa, vtque grauida

(840) Gratia sit illa cumulatissimis bonis:

Adduxi huc hominem calamitatibus obsitum,

Quem tibi curandum mando, tradoque.

In accepta refer. Accipe, hem denarios

Duos hos, quod si quid facias impendij

(845) Haec praeter, confice tabulas, atque id refer

In rationes, et dum tecum in reditu puto

Reduc ad calculum: reponamque ampliter

Tibi. Stab. De isthoc animus in tranquillo est mihi;

Lubens in hoc incumbam, et morem tibi geram.

(850) Vale, ô here; concedo intro, vt aegri curam agam.

Congratulor homini, atque gaudeo mihi

Illi salutem, mihi parata praemia.

Morio

Spectatores, hic si manetis, denuo

Huc illi dum exeant ad vos, perit opera

(855) Vobis. Intus conficietur negotium.

Aegio comiter excipitur, intus Pandocheus

Nummos dispensat, qui si mihi sint crediti,

Minime domi, sed in popina absumerem.

Neu Samaritem expectate, haud hodie aderit.

PERORATIO.

(860) Tace, verbero, quin spectatores optimi

Agite, expectate venturum dominum, quia

Vita vigilia est et palma posita est vigilibus.

Non temere est nec vacat mysterio hospiti

A Samaritano Christo non nisi duos

(865) Nummos, eosque argenteos decadi sacros

In impensam dari; nimirum symbola

Vtriusque legis Moseae atque Euangelae,

Aut praecipui vtriusque mandati, vnde lex

Dependet vniuersa, et magna oracula

(870) Vatum. Haec argenti candorem sancta retinent

Et puritatem, spectantque sacrum ad decalogum.

Stabulario traduntur. Est Stabularius

Autem omnis homo. Scriptum est deus de proximo

Mandauit vnicuique, sed huc non respicit

(875) Noster Samarites< designat enim ecclesiae

Capita et columnas qui a Petro quasi per manus

Lampada cursu accepere commissi gregis

Curam, Petrus suis cum successoribus

Est Pandocheus, illi nummi sunt traditi

(880) Euangelici: neque erogare solum habet

Illos, sed et alios sua pro industria

Sed vestram spectatores personam Aegio

Praefert, vos estis hiulci, laceri, saucij,

Plagis vitiorum inpactis a cacodaemone,

(885) Semper sollicitante ad pessima, ne metuite

Tamen vbertim vino madetis et oleo

Christi, alligatis vulneribus feliciter.

Oleum spiritus est sanctus, his nouissimis

Diebus effusus in omnem carnem, deus

(890) Omnes saluos vult fieri, vinum sanguis est

Eius in eo tincti estis, et vt erratica

Ouis reducti in stabulum moriens omnia

Ad sese traxit dominus. Alligatio

Vestrorum vulnerum numinis est charitas

(895) Qua donat, delet, abolet vestra crimina

Veruntamen adhuc infirmi estis: nam caro,

Nescio quo fato, est aegra ad munia spiritus.

Quapropter Pandocheo cui vos tradidit

Iesus, ex animo morem gerite, et vti

(900) Paulus ait subiacete. Peruigilat enim

Pro vobis. Ergo in Pandochio beneuoli

Curatorem admittite, simul cauete ne

Eius praescripta despuatis. Sic dies

Hic vobis fortunatus fuerit. Plaudite.

/back/

COMOEDIAE FINIS.

Antuerpiae Typis Guilhelmi Montani. Anno salutis humanae sesquimillesimo trigesimo nono.