/front/

PANAGII SALII

AVDOMARENSIS

Varia Poemata. Ad Illustrissimum Principem, Ducemque inuictissimum Alexandrum Farnezium Ducem Parmae, et Placentiae etc. Philippi Regis Catholici in Belgio Praefectum.

Poematum numerum et nomen sequens pagina indicabit.

Parisii Ex Typographia DIONYSIO à PRATO, via Amygdalina, ad Veritatis insigne. 1589.

86

PANAGII SALII

NASSOVIVS

TRAGOEDIA.

/main/

PERSONAE DRAMATIS.

NASSOVIVS. HOLACHIVS.

GERARDVS. RATIO.

COLIGNIA. NVTRIX.

SATELLES. NVNCIVS.

CHORVS.

ACTVS PRIMVS.

NASSOVIVS, HOLACHIVS.

Nemo beatam dicat esse principum

Vitam virorum: dixeritque hoc quispiam

Opinione, non scientia, vt omnia

Diiudicare vulgus ex capite solet.

(5) Iamque haud inexperto fidem tribuens mihi,

Praeferre discat rusticum sceptro pedum,

Palatiis sedes superioribus

Humiles putare pluris: vtque habeat ratum,

Fortuna sane sat docet mea, et probat.

(10) Nam ex quo cruenta Albae impiissimi Ducis,

Fato duorum Martiorum fulminum,

87

Meique germani sitis deferbuit,

Quot, quanta vitae venerim in discrimina,

Terra, mari, foris, domi, in penatibus,

(15) Vt liberarem seruitutis aspero

Patriam iugo, expulsa procul tyrannide,

Etiam incolentes vltimas terras sciunt.

Non dico longius, quibus laboribus

Fuerit resistendum tyranno Iberiae,

(20) Pro aris focisque ipsis, quibus nempe artibus

Fallenda foeminis acutior omnibus,

Senis ferendus impetus fortissimi,

Clypeus tenendus firmiter, mucronibus

Lodoici, Ioannis Ducum qui obsisteret:

(25) Titulo puer ludendus, auxilia vndique

Citanda, Francia, Anglia, Germania.

Repetam tot annis quid memor labentibus,

Casus, labores, quos ego omnes pertuli?

Limes doloris sit mihi Farnesius.

(30) Hol. Agere et pati magna, est virorum principum,

Sed multa passis multa contingit quoque

Laus, fama, gloria, et decus metuens mori,

Virtus nec vllo quam laboris tramite

Se fert olympo. Ergo seueras pectore

(35) Depelle curas, perpotens Princeps, tuo,

Atque immorare praemiis et laudibus,

Quibus futura te merentem secula

Colent, canendo nominis numen tui,

Statuis legere cum aeneis patriae pater,

(40) Vindexque libertatis, vltor et imperi

88

Tyrannice prementis omnia sub iugo.

Nas. Est haec, amice, vana praedicatio

Nostrum laborem post manentis gloriae,

Cum forte nullus amplius sensus manet:

(45) Vnumque tantum iudico quidem bonum

(Alia omnia et nugas) frui praesentibus.

Si cuncta passum vita destituat gemens,

Nullumque praesens sit laboris praemium,

Vox, aura, ventus mortuo quid conferet?

(50) Sed haec sinamus. Vis tibi dicam semel?

Sortis dolosae principes sunt ludicrum,

Qui summa cum attigisse se fastigia

Putent, ruentes illico aduersum probant:

Cumque imperare sese opinentur, secus

(55) Populo ministrant, seruiuntque singulis.

Et misera cum sit seruitus omnis, tamen

Dominos habere huiusmodi est miserrimum.

Quoties id ipse repeto mecum, taedio

Vitae occupatus, ferreum somnum inuoco,

(60) Qui nostra claudat haec in aeuum lumina.

Hol. Quo verba tendant miror, o lux principum,

Aut quis dolorem casus excitauerit

In tam quieto tamque forti pectore,

Et quod procellis omnibus, quod fluctibus

(65) Tempestuosis nescium frangi fuit,

Tot lustra constans et manens immobile.

Si vulnus aliquod est latens animo, explica,

Medicina, cum malum inualuit, est serior.

89

An deesse quicquam quod necesse sit vides?

(70) Pecunias? Aut commeatum? Aut militem?

Num sat triremes nostra iam maria occupant?

Aliqua timendus hostis? Ast age, impera,

Dabitur quod optas. An timendum aliquid times?

Metuunt tui te hostes, vel vmbram etiam tuam,

(75) Patria amat vt vitam, quid optes amplius?

Nas. Vtinam se haberent res eo quo ais modo!

Fuimus timendi, sors recedens alteri

Tribuit locum fauens, et hosti equidem meo.

Fuimus et amati, multo amandi nomine,

(80) Volubile est vulgus, mihique innotuit.

Ducem Andium quod aduocauissem, bene

Vertere primo, nunc mihi vertunt male,

Postquam dolo fuisse secum actum putant:

Sic nempe ponderare consilium solent

(85) Euentibus. Ideo soli Brabantici

Fines reliqui, praecauens pericula,

Batauosque petii Martiam gentem, fides

Perspecta quorum nil habet me vno prius,

Venique Delfium: tamen satis haud scio,

(90) Tutumne plebis istius niti fide

Sit Principem. Nam saepe vultus decipit,

Animumque celat proditor nimis impium.

Nec plura, nos haec cura reddit anxios

Assidua, tu si quid quod adferas habes

(95) Solatii in tristissimis his casibus

Effare. Hol. Rerum longus vsus, plus satis

M

90

Ne consilî expers sis facit; dicam tamen,

Quia postulas, quod sentio. Res in vado

Cur non sit omnis, haud queo pernoscere.

(100) Nam quod domesticum tibi metuas malum,

Cum totius prouinciae bonum, et salus

Tuo bono, tua et salute expendeat?

Nam si tibi contingeret (quod sit procul)

Humanitus: quae vis potens, aut quis Deus

(105) Terram hanc cruentis faucibus tyrannidis

Ibericae eripere valeret? Ergo stet

Ex tripode certa et fixa tibi sententia,

Nullum domo imminere posse periculum.

Quod si tamen non omnis aufertur metus,

(110) Et quid sinistri mens sibi dubia augurat,

Hic anchora ratem fundet, est fidissima

Haec statio, Delfii morare, et fingito

Istic nouas te comparare copias,

Tantisper, omnia pede quonam eant, scias:

(115) Id referet autem fidus Aldegondius,

Securiorque hac nulla surgit cautio.

Quod iam attinet querelam ad alteram, tuis

Fauere fortunam hostibus, quis nesciat

Has esse rerum, maxime belli, vices,

(120) Fortuna modo pro his partibus, pro illis modo

Pugnet, triumphent dum quibus Deus dedit?

Farnesius, dices, regens pro arbitrio

Deae rotam, victoriae pene imperat,

Traiectum adiuit, occupauit Neruios,

91

(125) Dumkerka paret, ipsa tota Flandria:

Quid restat omnem Parma palmam vicerit?

At magna spes contra tibi ad res nascitur

Probe gerendas, cum fames omnem premat

Exercitum hostium, Ceres victum neget,

(130) Exhausta sint Arthesiae omnia horrea,

Agrique iam nil suppetant Hannoniae:

Quid commeatum non habentes autumas

Audere posse? Castra cogentur quidem

Dimittere, aut morbi simul rabie emori.

(135) Vides vt adsit haud mala expectatio?

Ne saeuus ergo te angat et cruciet dolor,

Recolligens sed pristinos animos, para,

Molire, fac, et perfice ad victoriam

Quaecumque de te expectat omnis Belgica.

(140) Nas. Multam doloris tu tua prudentia

Partem leuasti, iamque stat Batauis meis

Hic commorari, nec recedere Delfio,

Occasio dum quid noui noua suadeat.

At tu interim explora quid vrbs clam mussitet,

(145) Et rebus, vt soles, seuerus consule.

Nocturna iam fax suadet aegris quaerere

Mortalibus somnos. Abeo, si fors quies

Solito quietior animum laxet magis,

Curasque fesso pellat alma pectore.

Mij

92

CHORVS.

(150) Vt viuant variis conditionibus

Mortales, in eo conueniunt tamen

Omnes, quod miserae curriculum trahant

Vitae, si modo sit viuere, non mori,

Sortis praecipitem voluier ad rotam, [TK roram]

(155) Errare in medio semianimes mari,

Praesentes tumidis fluctibus obrui,

Et passim ancipitem ducere spiritum.

Agrorum dominum torrida sydera,

Foecundae pluuiae, frigus et asperum,

(160) Et mentitus ager spem segetis bonae,

Milesque innumeris luctibus afficit.

Mercator fugiens pauperiem vagus

Terraque et pelago, iam Boreae impetum,

Praedonum rapidas iam inueniens manus,

(165) Se clamat miserum, terque miserrimum,

Patronus trepido perdius in foro,

Lites dum rigidas alterius studet

Pacare, inque fidem iungere dexteras,

Impacandum animo litigat in suo.

(170) Armorum cupidis pectora verberat

Trux formido necis, rara pecunia

Dextris, rara quies luminibus, fragor

Munita arce minax fulminis in modum.

93

Sed nec sors humiles tantum agitat domos,

(175) Priuatosque viros, est miser, est miser

Qui terras, etiam qui maria occupet,

Et mundi dominus appetat aethera.

Est vultur miseri pectora principis

Rodens assidue, cura, metus, tremor

(180) Huic adsunt comites, cumque suos regit

Ardens Phoebus equos, Lunaque cum suos,

Si forte ante lares desideat vigil,

Quaecumque aspiciet mortis erunt notae,

Terretque effigies ducta tapetibus,

(185) Vmbras nec proprias impauidus videt.

Molli si requiem quaesierit toro,

Leni non oculos nube teget sopor,

Morpheus mira feret, cumque Phobetore

Stertenti trepidum schemata phantasos.

(190) Sed curas Siculis forsitan in cibis

Perdet, vel posito reiiciet mero,

At non firma tenet iam pateram manus,

Herbae lethiferae semina cogitans.

Ieiunusque epulas deseret horridas,

(195) Seruabitque animam, en imminet, imminet

Effulgens capiti mucro necem ferens,

Quem seta Sonipes alligat vnica.

Circundat validis praesidiis latus,

Sed nec praesidiis credere se suis

(200) Confidit, mediis ne stet in hostibus,

Et committat ouem mille lupis timet.

Miij

94

Eheu, quam miserum viuere Principem,

Affectantem animis imperio viam,

Aut dantem populis iura tyrannide!

(205) Id fortuna nimis Nassouii docet.

ACTVS SECVNDVS.

GERARDVS.

Quid terga vertis anime? Quid trahis moram?

Quis exsequendis te auocat coeptis timor?

Quousque tandem heus tu, Gerarde, dormies,

Ardens nihil gerere, timidus, excors, iners?

(210) Viuet tyrannus semper hic Nassouius

Regi et Deo suo rebellis, perfidus,

Immanis, atrox, qualis haud olim fuit

Manuum amputator ille crudelis gigas,

Qui nomen altae fecit Antuerpiae?

(215) Nec punietur iure perduellio?

Nasci in duello et in duello commori,

Pacisque inexpertos sinemus liberos?

Foecunda quondam terra, nobilis, potens,

Iam nuda, inops, iacens nihil de pristino

(220) Retinet decore, nulla habet vestigia

Sui prioris, igne, ferro diruta

Et iam requirit quos colat supplex Deos.

Ille, ille fecit omnia haec, facit mala,

95

Facietque posthac? O supreme coelitum

(225) Rector, cum id aspicias, scelus viuit tamen?

Age, audeamus, dextera hic nostra cadat,

Et gloriosa caede solius impii,

Multis bonorum vita ematur millibus.

Certum est, stat nunc aggredi facinus pium,

(230) Ingens, quod omne post loquatur saeculum,

Omnes quod orbis audiant stupidae plagae.

Quaerat cuniculos vetus vulpes suos,

Sagacitas dextrae huius inueniet viam.

Quid mente destinas? Necem quaeris tuam,

(235) Gerarde, nam si tale quid tentaueris,

Moriendum erit: sic, sic iuuat, placet mori,

Et morte viuam comparare gloriam

Pietate partam, nulla quam sileat dies.

Igitur quid hic moror? Sed ante mens mea

(240) Rationis audi quam soles sententiam.

GERARDVS, RATIO.

Mens aliquid ingens suggerit, Ratio, mihi,

Quodque ipsa suggerit cito expleat manus

Audax, nisi vetas. Quid id sit, proloquar

Nil immoratus, ardor haud patitur moram.

(245) Iam mente pridem fixa stat sententia,

96

Interficere quoquo modo Auriacum ducem.

Si vis, paratus pergo coepta vt exequar.

Ratio. Audacibus in ausis requiritur modus,

Prudentia, et matura consultatio,

(250) Non res celeritas, sed probe ratio facit:

Temet refrena, et cogita quid cogites.

Ger. Cum cogitaris quod sat est, opus est manu,

Dilatione saepe abest occasio.

Ratio. Quae occasio? Auriacus petens Hollandiam

(255) Tota recessit callidus Brabantia.

Ger. Adeunda nostro Hollandia est etiam pede.

Ratio.Adiueris licet, quid illic est spei?

Ger. Mitti rebellem nostra ad orcum dextera.

Ratio.Inter suos suis latentem in aedibus?

(260) Ger. Melius ibi tum cum sibi cauet minus.

Ratio. Vis vna vires opprimet qui plurimas?

Ger. Iniqua si vis est, dolus vim suppetet.

Ratio. Vni nec ipsa vis, nec ipse sat est dolus.

Ger. Vnumne eum quicum Deus sit censeas?

(265) Ratio. Conanti idem alteri Deus non adfuit.

Ger. Fere est secunda intentio felicior.

Ratio. Quo res cadat, feliciter tibi nequit

Contingere. Ger. At feliciter, si animum expleam.

Ratio. Certum est mori te, vt expleas, non expleas.

(270) Ger. Si expleuero, mi sufficit, moriar lubens.

Ratio. Vnde haec cupido dira, vt optes emori?

Ger. Quid gloriosius quam eo mori modo?

Ratio. At quo modo? Ger. Regi, Deo, Reipublicae [TK Republicae]

97

Qui seruiens moriatur, an moritur male?

(275) Ratio. Haec verba digna fortibus quidem viris.

Ger. Sunt verba inania, at viros factum probat.

Ratio. Audi Gerarde, tuta consilia accipe,

Siste impetus parumper, et tibi consule,

Animaeque ne sis prodigus, melioribus

(280) Vitam reserua casibus, fortem virum

Fugiat temeritas, sera quam sapientia

Sequitur, nihil lucri videns, damni satis.

Ger. Vetasne Ratio liberare patriam,

Finire bella? Reddere et mundo diem?

(285) Stygiis in vndis mergere inuisum caput?

Fatis resistes? Fata quod posco volunt:

Posco vt cadens mea manu Nassouius

Miserabili exemplo doceat apud inferos,

Principibus arma quid sit inferri suis.

(290) Ratio. Postquam furor te coepit, et nullus modus

Datur temeritati, licet, fac omnia

Animi tui ex sententia, iubeo nihil,

Etiam nihil veto. Sed aspice terminum,

It poenitentiam ante paulo audacia.

(295) Ger. Quo fata ducunt, quo vocat Deus, sequor.

CHORVS.

Cui sunt publica propriis

Exoptata magis commoda, cui sua

Vilet pro patria salus,

Coelum, auras superas, lumen et aurei

N

(300) Qui fastidit Apollinis,

Mortis nec dubitat supplicia horrida

Forti pectore perpeti,

Si prosit miseris mors sua ciuibus,

Illi rerum opifex Deus

(305) Robur pectoribus non superabile,

Inuictosque animos dedit:

Inque eius calido plurima sanguine,

Aurae semina miscuit

Coelestis, solidi propositi tenax

(310) Et nullo domitus metu,

Auderet populi colla resoluere,

Infandum feriens caput.

Hac virtute polum Mutius attigit, [< virtutue]

Quamuis dextra fefellerit.

(315) Hac Brutus tumulum fugit inhospitum,

Quamuis non sine Cassio.

Hac vitam Harmodius nominis obtinet,

Quamuis vna ope fortior.

Notus post genitis hac erit omnibus

(320) Audax in patrem Carnabas.

Inuisi superis qui populum premunt

Duris legibus impii, et

Qui contra Dominos ambitiosius

Periuri arma ferunt suos,

(325) Hi raro pereunt morte sua, Deus

Ingentes animis viros

Vltores scelerum suscitat, hoc genus

99

Qui tradant celeres neci.

En talis superûm numine Baltasar

(330) Surgit, Nassouio minax,

Vni Nassouio, qui pepulit solo

Belgarum dominum et deos,

Nudauitque bonis omnibus incolas

Longis seditionibus.

ACTVS TERTIVS.

Colignia, Nutrix.

(335) Pauet animus, horret, horror artus concutit:

Perii misera, si pondus insit somniis.

Quae dormienti visa somnus attulit

Horrenda, tetra, monstruosa, atrocia!

Mens deficit, memoria sola me necat.

(340) Pietas aliqua si restat, o mundi arbiter,

Cui paret ordo numinum fatalium,

Cuius voluntatem deae sequitur rota,

Auerte quaeso, si quod est omen malum:

Serua virum incolumem meum, et si quid domus

(345) Peccauit ista, parce, vel veni, pater,

Ad vltionem lentior. Nut. Quis te timor

Alumna torquet? Pallor ora quis occupat?

Cur o natantes lacrymis cerno genas?

Effare, fando saepe minuitur dolor.

Niij

100

(350) Col. Animus refugit, Altrix, nec audet dicere,

Ne forsan accidat quod ipse sibi malum

Praesagit. Nut. Inclusus dolor cor strangulat,

Secreta cura pectus exurit magis,

Resume vires, te excita viriliter,

(355) Quod mi ipsa dixeris, tibi dictum puta.

Col. Nostrum leuamen, nostra consolatio

In rebus arduis et afflictis, mea

Nutrix, parentis quam instar ipsa diligo,

Vt hoc velim celare te, haud valeam tamen,

(360) Nec quicquid abditissimum penetralibus

Animae latere possit. Ergo percipe

Verbis tribus. Me terruerunt somnia.

Nut. Somnia quid aliud sunt precor quam somnia?

Parua est doloris ansa si nihil amplius,

(365) Sed perge tamen, et explica quid videris.

Col. Cadebant Coelo sydera, et iam Lucifer

Lucebat axe solus, indicans diem

Cito nasciturum, solis ortu proximi,

Cum somnus absens parte noctis plurima

(370) Grauis irruit, fessos grauiter oculos premens:

Tum visus est mihi meus. Sed sustine

Altrix cadentem, deficio, morior. Nut.Bono

Sis animo, alumna, vana somnus obiicit

Simulacra plerumque, et metus vanos ciet,

(375) Ne metue, rem narra velut iam occoeperas.

Col. Tum visus est mihi meus Nassouius,

Nassouius meus, mea salus, cor meum,

101

Mea vita, tabo, sanguine, sanie fluens,

Euisceratus, mortuus crudeliter

(380) Medio iacere in atrio. Subito quies

Rumpitur imagine impia, tetra, truci,

Vigilque quaero perditum visu virum,

Quem mihi repertum amplexibus vix credidi.

Quid hoc mali portendat haud scio, tamen

(385) Viri ob salutem palleo dubiam mei,

Sudorque totum frigidus corpus tenet.

Nut. Est somniorum inanis aestimatio,

Domina, ac alumna, nec fidem sapiens eis

Vnquam tribuerit: quippe nouit plus satis,

(390) Fortasse si quid mente nimium impressimus

Vigiles, idem redire dormientibus,

Horribiliorem praeferens imaginem,

Quae postea euanescit vmbris ocyus.

Amor timorem gignit, et multos timor

(395) Meditatur euentus sinistros improbus,

Quos nocte somnus reddit horrorem ferens.

Atque id tibi iam contigit amanti virum.

Vides vt haud sit ampla materies metus?

At enim quis audax est satis Nassouium

(400) Vt ausit aggredi? Aut quis adeo est impius

Vt moliatur patriae patri malum?

Col. Nescis quis ausum fuerit in eundem prius?

Nut. Nescis quid audax praemii perceperit?

Col. At rursus alter si audeat felicius?

(405) Nut. Audaciae exitus prioris efficit,

Niij

102

Imposterum ne quis nefas tantum audeat.

Col. Faxit Deus vt hoc ita sit, at timor nequit

Recedere, et vim colligit quod suspicor.

Sed ecce cerno cui parento coniugem.

NASSOVIVS. COLIGNIA.

(410) Cuius querelas audio, coniux, tuas?

Col. Vtinam esset integrum meas non dicere!

Nas. Quid esse dicam hoc? Causa quae cogit queri?

Col. Permitte sileam, causa nam prodest nihil.

Nas. Celare quicquam coniugem possis tuum?

(415) Col. Celare possum scita quae prosunt minus.

Nas. Prosit: vel obsit, quid sit audire expeto,

Vterque cur te deficit poples? Tremis

Etiam viro praesente? Quid metuis tibi?

Col. Metuo quidem mihi, sed et primum tibi.

(420) Nas. Mihi quid? Col. Necem. Nas. Necem? Vnde sed necem auguras?

Col. In somniis, quae dum recordor, protinus

Exanimor. Nas. An vanis fidem addis somniis?

Mantoque somnians futura coniicis?

Sed quae ista tandem terruere insomnia?

(425) Col. Hac nocte visa sum heu cruentum in atrio

Medio iacentem euisceratum cernere,

Te dulce decus, et omne praesidium meum.

103

Nas. Hoc scilicet te angit, premitque hic scrupulus?

Nimium es mulier: effunde fletus aequior.

(430) Nocturna spectra facere stultitiae arguit.

Col. Quam stulta sic dici, augur et mendax velim!

Nas. Secura viue, pectus antiquum aduocans.

*Colignia*

Col. Securitatis da mihi causam prius.

Nas. Tu quicquid optes postula, certum est dare.

(435) Col. Caueas nefastum hunc postulo tibi diem.

Nas. Num sat satellites meum stipant latus?

Col. Numerus tuetur Principem, melius fides.

Nas. Batauisne gens possit fidelior eligi?

Col. Etiam parari tibi alia insidiae queunt.

(440) Quod ante subiisti periculum, vide.

Nas. Parere fatis, si velis, nolis, decet,

Humanaque illic nil valet prudentia,

Contra, ante mortem cura te facit mori.

Timere cessa, nil timendum contigit.

(445) Ego bonorum turba quo me ciuium

Ad res gerendas aduocat, me confero.

Col. O te deorum percolenda numina,

Per fratris impie necati vmbram piam,

Per filium fastidiosum Iberiae,

(450) Per mutuam dextram atque coniugii fidem,

Per spem tumentis alui, o coniunx, obsecro

Ne luce saltem hac lumine efferas pedem,

Si lux meretur dicier, quae nubibus

Obducta (cernis quis dies) noctem tibi

(455) Longam videtur ni caues portendere.

104

Nas. Vt vortit omnia male, nec demens potest

Timorem opinione conceptum leui

Deponere. Extorquet quod ipsa vis nequit [< neguit]

Tandem mulier. Age, hoc tibi tribuo, queri

(460) Vt desinas, ne lumine efferam pedem,

Hac luce saltem. Sed decus serua meum,

Causamque necte ciuibus probabilem,

Vt differantur in diem comitia.

CHORVS.

Cum fata cunctos eripiant sua,

(465) Nec parcat vlli dira necessitas,

Sortita Reges et colonos,

Omnem animam rapiente dextra:

Incerta certe mortis erit dies,

Nullusque viuam dicere crastinum [TK <viuum?]

(470) Audebit, in lucro reponet

Temporis articulos futuri.

Quandoque vitae terminus attamen,

Mors et virorum nota potentium

Monstratur ignitis cometis,

(475) Milleque prodigiis polorum.

Quin saepe porta ducere cornea

Est visus vmbras Morpheus indices,

Mortis futurae. Saeua nati

Fata sui sequitantis aprum

105

(480) Sub nocte vidit Lydius, et fides

Visum secuta est, occidit impiae

Praue expiati Parricidae

Regia progenies sagitta.

Sub nocte vidit vulnera Caesaris

(485) Calpurnia vxor, luceque postera

Videre Brutum Cassiumque

Caesareo madidos cruore,

Alto iubentes e Capitolio,

Vt seruitutis deposito iugo,

(490) Iure et recepto ciuitatis,

Sacra deis populus referret.

Quid prisca? Coniunx Auriaci, viri

Aperta vidit viscera dormiens,

Vnde ominatur moesta caro

(495) Exitium veniens marito.

Exorat orans vt lateat domi,

Sic et cruentas effugiat manus,

Nec nouit imprudens, in herba

Tabificum latitare sepem.

(500) Quemcumque poscit Iuppiter ad necem

Iratus atram, ne fugiat, latens

Telluris in centro profundae,

Non media caput abdat vnda.

Extensa late magna Iouis manus

(505) Pertingit omnes vna simul vias.

Quo se impius, dum saeuit, orbem

Fulmine concutiens corusco?

O

106

Ille, ille solus non metuat Dei

Tutus potentis fulmineam manum,

(510) Viuatque secure quietus,

Conscia quem minime premit mens.

ACTVS QVARTVS.

GERARDVS.

Iam Delfii ad ripam ratis nostra appulit

Ventis secundis, nec moram traxit natans,

Adeo institutum comprobant aquae meum.

(515) Suspicio templa queis Deus abactus fuit,

Arasque sacras ante, nunc graues haras.

En cerno edax quas flamma reliquias adhuc

Liquit videndas. Lustra labuntur decem,

Vulcanus ex quo ciuitatis plurimam

(520) Partem vorauit. Cerno iam Auriaci domum,

Impia, profana, incesta, rapidis ignibus

Palatia pianda. En tumet pectus mihi,

Erigitur, exardescit, aduocat manum.

Nunc dextra agendum fortiter, tempus vocat,

(525) Cogenda virtus, omne robur masculum

Circumlegendum, res locusque postulat.

Sed occupatas esse conspicio fores

Magna Satellitum manu: admitti tamen

Intro necesse est, arte, fraude, industria

107

(530) Aditus parandus. Mors recens ducis Andium

Causas mei aduentus probabiles feret.

Simulabo ferre litteras ad Principem,

Et fata amici nunciare tristia.

Admittar, io vicimus. Cum venero

(535) Coram, celeriter vtar intrepida manu.

Hic restat actus. De salute nam mea

Parum laboro, cum salutem gloria

Vitamque vincat morte facta illustrior.

O summe Rector omnium quae sol videt,

(540) Etiam inuidendo quae sinu tellus ferax

Altumque celat, vnus imperio omnia

Iugi gubernans, qui tyrannos aspicis

Plebem prementes, perduelles et viros

Atroce vultu ad vltionem concito:

(545) Si potuit ingens Goliae corpus, manus

Pastoris imbellis lapide consternere:

Si mulier ausa est Sisaram Ducem Iahel

Interficere clauo applicato tempori:

Si liberauit vrbem ab vltimis malis

(550) Vidua, inimicum dum tulit sacco caput,

Te tela semper dirigente fortia,

Propter salutem publicam, iam dirige

Tela mea, vires suppetens. Nassouii est

Quod peto caput, propter salutem publicam.

(555) Impune Regi perduellis hic suo

Intulerit arma? Impune sacram virginem

Claustris rapuerit sacrilegus? Imagines,

Oij

108

Delubra sacra effregerit et exusserit?

Fac cum parabo tradere impium neci,

(560) Abstrusa flammae ne nimis sint semina,

Nec lentus ignis veniat ad vim plumbeam.

Sed tutum erit silentium: satellitem

Video paratum de meis negotiis

(Ni forte fallor) quippiam cognoscere.

SATELLES. GERARDVS.

(565) Quis es, vnde pergis? Ger. Gallus, eque Gallia.

Cuius pedem istuc contulisti gratia?

Ger. Vt nuntiarem Principi quod contigit

Illic noui, non absque magno pondere,

Et ecce missus quas ei adfero litteras.

(570) Dat. Sed amabo quid noui? Ger. Propius ergo tuam

Aurem applica, ne quis secundus audiat:

Recens supremum regius clausit diem

Dux Andium. Ne plura quaesieris, sat est

Legati obire munus vt videar male.

(575) Sed dic vicissim, vbi reperiam Principem?

Sat. Iam commode mensae assidet subtristior.

Ger. Adibo, fungar munere imposito mihi.

109

CHORVS.

Qui suos victor superarit hostes,

Ne dolus quaeras fuerit ve virtus.

(580) Si fidem prisci coluere sancto

Marte Quirites:

Gloriae id fecit violens cupido:

Sed reuoluatur ratio vtriusque,

(585) Gloriam virtus, dolus ipse quaerit

Vtilitatem.

Nouerat prudens Itachus, valeret

Quid dolus: quare sapiens vocari

Dignus, et magno potuit videri

Maior Achille.

(590) Impiam nati cineres parentem

Arte luserunt, retinetque laudem

Quod patris manes ita vindicarit

Cautus Orestes.

Iure Zopirus, celebratur amplis

(595) Laudibus, Regi Babylona subdens,

Auribus scissas socians pudendo

Vulnere nares.

Tarquini natus Gabios paterno

Addidit regno, bene praedicandus,

(600) Tincta nudarit licet indecoro

Terga cruore.

Ille dux fertur melior triumphum,

Qui refert victo rediens ab hoste,

Oiij

110

Foeminis fletos nitido reducens

(605) Ense maritos:

Plurimum quam qui tolerans in armis,

Sorte bellorum variante casus,

Vicerit multa, male gloriosus,

Caede suorum.

(610) Qui latet, Martem fugiens apertum

Hostis, occidi poterit latenter.

Rectius vulpi valet obuiare

Altera vulpes.

ACTVS QVINTVS.

NVTRIX.

Vbi sum? Quid aspexi? Quid excepi auribus?

(615) Quid misera vidi? Quod notaui oculis nefas?

Iam tota Erinnys, horror et furiae truces

Dominantur aula. Eheu iacet Princeps, iacet

Exanimis, in suo natatque sanguine,

Domini fluens sparsim irrigat domum cruor,

(620) Parietibus addens triste et horrendum decus.

O quam extiterunt vera alumnae insomnia

Adeo nihil mentita! Quid faciam? Quid heu

Facies alumna cum dolorem intelliges

Luctusque tantos? Fata viuens coniugis

(625) Audire perferes? Num erit satius mori?

111

Comitemque manes ocyus sequi pios?

Egone tantae cladis esse nuntia

Inuisa possum? Non feram, iussit tamen

Sibi referri, misit et hoc nomine

(630) Per me resciret quo omnia hic starent loco.

Quippe animus illi semper inquietior

Momenta fuit ad singula, ex quo somnium

Vidit, nec illam effugit anxietas metus

Crescens in horas, corque pungens acrius.

(635) Sed ecce cerno quae cito huc rapitur gradu,

Ardente vultu, qualis Enthyas furit

Pindi iugalis vertice, aestuat, fremit,

Queritur, gemit, proclamat, est impos sui.

Audiuit ipsa scilicet strepitum loci,

(640) Sonosque tristes excitatos atrio.

Ne vera sint, quae vera sunt nimis, timet.

COLIGNIA. NVTRIX. HOLACHIVS.

Si quis amor, Altrix, quicquid est referens, citam

Concede vitae vel necis mihi copiam.

Nut. Aequa ferendum est mente quod Deus imperat.

(645) Col. Perplexitate quid tua miseram necas?

Differsque longis veritatem ambagibus?

Rem vt est refer, simplex tua sit oratio.

112

Quis clamor ille? Quis pedum strepitus fuit?

Num luctuosus patriae, at primum mihi?

(650) Viuitne coniux? An quid aliter contigit?

Etiam silebit me iubente peruicax?

Sed quid loquelas? Sat docet silentium,

Oculi tristes et genua labantia:

Etiam rem aperte monstrat adueniens Comes

(655) Holachius, cuius cadit ab oculis fides.

Perii, occidi, non sum amplius, fulmen cadat

Coelo coruscum, hocque obruat cadens caput,

Inhiansue terra quam aedidit iam obsorbeat.

Vel lenta si Iouis manus, si immobilis

(660) Tellus opem negat, aequora misereamini,

Me rapite, per vos ad Stygem pateat via.

Hol. Veterem aduoca constantia, Princeps, dolor

Non serpat vltra, disce fortunam pati, et

Necessitatis robur insuperabile.

(665) Non occidit coniux tuus, spes est super

Plurima salutis, viuit et loquitur, necem

Non omnia adferunt cruentam vulnera.

Cur fles calentem? Cur parentas viuido?

Col. Ne vana iacias verba spem fingens mihi,

(670) Impia peremit Principem manus meum.

O dira fata! Quod mihi restat malum?

Omnia peregi, si morior, accedere

Mors sola nostris quam expeto potest malis.

Thalassiarchae (dedecus loquar meum)

(675) Patris senectus ad crucem rapta est, foret

113

Cum regias prius vocata ad nuptias,

Cum Sequana erubuit, et aggere plurimo

Potuit retardari cadauerum, fluens

Vulneribus vndas ni coëgisset cruor.

(680) Proscriptionem non refero, vetus est malum,

Amissa bona, priscique sanguinis decus:

Malum recens instar malorum est omnium,

Vir cum occidit meus. Quis o, quis adferat

Cor parricidae dentibus praedam meis?

(685) Deducite ad virum, feram vltima oscula,

Frigensque quamuis corpus, amplectar tamen,

Luminaque claudens hac manu, moriar super.

Hol. Illam doloris anxifer vortex premit:

Vides colorem vt mutet, et maculet genas?

(690) Eius liquescat animus? Vt sudor fluat

Algens madenti fronte? Inest periculum

Morae. Intus illam ducere, atque aegram toro

Mandare, praesens nos monet necessitas,

Animas duas ne rapiat vna eadem dies.

(695) Nut. Ne soluat vterum cruda Lucina horreo,

Matrique foetus viperae fatum ferat.

NVNTIVS. CHORVS.

Res quanta cessit? Quem decennia per duo

Domare tota non potuit Iberia,

En vnius conatibus momentulo

(700) Temporis, anima inanis iacet Nassoui. [< animae]

Cho. Expone seriem caedis, enarra omnia.

P

114

Nun. Medium axem Apollo transierat, et iam ad plagam

Fiebat inclinatio occiduam, atrio

Princeps inambulabat, imo pectore

(705) Plurima reuoluens quam solebat tristius.

Ibi quod videretur seuerior, sui

Reliquerant solum, imperata dum daret.

Vix semihora exacta, cum bombardulae

Onere solutae percipitur ictus strepens

(710) Totum atrium quatere. Subitus omnes timor

Inuadit aliquid male timentes Principi.

Concurritur, primusque Comes Holachius

Singultientem extrema reperit Principem,

Fusum, cruore turpiter pictum suo,

(715) Cuius latus traiecerat glans plumbea

Gemina. Auctor eius quaeritur cladis, fores

Claudi iubentur, ne saluti sit via.

Scrutantur omnes angulos palatii

Satellites, omnemque pertentant domum.

(720) Quid plura? Reperitur necis qui auctor fuit.

Constantiam admirabilem prae se ferens.

Nec quaestionibus coacti est veritas:

Ecce adsum, ait, si quaeritis qui Principem

Peremerit, perempto eo perimar lubens,

(725) Supplicia quamuis mihi parentur barbara.

Qui fortia ausus est agere, et is fortia

Audere debet perpeti. Custodiae

Iam traditus, poenas graues audaciae

115

Expectat audax, nec timori dat locum

(730) In pectore inflato rei actae gloria.

Chor. Rem audio stupendam, omnemque quae super fidem.

Nun. Sed nondum habes omnia: querelas audiit

Mortem gementum coniugis Colignia,

Exiliit ipsa sedibus, vlulans, furens,

(735) Qualis Leaena cui catuli adempti, et Leo.

Tandem doloris ferre pondus nescia,

Prolapsa terram contigit, Lucinaque

Nouos labores adferens sine tempore

Vterum resoluit, aediditque mortuum

(740) Foetum, parente respuentem mortuo

Auras subire vitae. At ipsa puerpera,

Puerpera haud tamen, dubium agit spiritum,

Tumulumque vult vnum capere tria corpora.

Mirum, videre si queat lucem alteram.

CHORVS.

(745) Tragico fine rebelles dare finem

Videas curriculo vitae, et obire

Miseros caede cruenta. Scelus aequo

Sequitur poena pede. Ergo reuerenter

Dominos discite vestros reputare,

(750) Et iis arma mouere ambitiose

Sceleri vertite summo. Deus omnes

Odio prosequitur, qui scelerato

Animo sunt in eos, quos coluisse

Merito debuerint, perfidiaeque

(755) Iubet aequas cito persoluere poenas.

/back/

Tragoediae finis.