/front/

NICOLAI SVSII  
E SOCIETATE IESV  
OPVSCVLA LITTERARIA:  
LIMA CICERONIANA,  
siue  
DE STYLO LIBER SINGVLARIS,  
DE PVLCRITVDINE B. MARIAE VIRG.  
DISCEPTATIO QVODLIBETICA.  
POEMATA.  
ELEGIAE MARIANAE,  
LVSVS ANACREONTEI,  
DRAMA COMICVM.  
  
  
  
ANTVERPIAE  
Apud Heredes MARTINI NVTII,  
ANNO M. DC. XX.

241  
DRAMA COMICVM  
PENDVLARIA.

/main/

Dramatis Personae.  
PHILOXENVS senex.  
PISTOCLERVS adolescens.  
LYDVS seruus.  
adolescentes MNESILOCHVS  
 SOSICLES  
 CLEOMACHVS  
 MENAECHMVS  
DAVVS seruus.  
LORARII 4.  
NICOBVLVS senex.  
MESSENIO seruus.  
Q

242 DRAMA COMICVM  
  
ACTVS PRIMI  
SCENA I.  
PHILOXENVS senex.  
PISTOCLERVS adolescens.  
LYDVS seruus.  
VOlo te mihi obsequentem esse. Pist. Vt gnatum decet.  
Phil. Tum gymnasium adire, apud magistrum aßidere,  
Legere, commentari, scribere. Pistocl. Nil mauelim.  
Phil. Cauesis vel digitum longè deuies, nisi  
(5) Lignatum ire velis infelici de ligno Hercule,  
Quóque corium tibi pingatur tuâ de purpurâ.  
Pist. Faxo, pater, ne quid diuidiae siet tibi.  
Et obsequens obediensque ero tuo  
Mori ac imperijs: gnauum me atque strenuum  
(10) Dabo libris, & litteris, cerae, stylo.  
Phil. Nunc experiar an fungum genui an filium.  
Volo te mihi experimentum dare iam frugis bonae  
In herbâ cùm sies. Rarò meßis fauet,  
Cùm luxuries teneram segetem enècat. Vide  
(15) Num dente depasci vlimeo luxuriem velis.  
Pist. Imò vnicè me morigerum dictis tuis  
Faxo vt depraedices. Phil. Heus Lyde, Lyde, ades.  
Pist. Regiones colere mauelim Acheronticas  
Quàm perferre hancce diutiùs seueritudinem,  
(20) Quae miserum ergastulo me includit peßimo.  
Phil. Agesis aures mihi totas, & mentem totam eloca,  
PENDVLARIA. 243  
Aut vlmos parasitos facies, quae te vsque attondeant.  
Lyd. Eccere. quid vis? Phil. Adolescentem hunc nosti: Lydus. Intus & in cute.  
Pist. Mentiris furcifer. Tun’ hanc nosti cutem?  
(25) Tuam Hercle lictor nouit extimè & intimè.  
Phil. Huic custodem te praepono sedulum:  
Ne quid agat, ne quid dicat nisi te conscio.  
Lyd. Manus Hercle illius habitabo perdius,  
Linguamque pernox incolam Argo oculatior:  
(30) Ne quid agat, ne quid dicat nisi me conscio.  
Phil. Haud somniculosè hoc agendum est, mi Lyde.  
Lyd. Mirum est, me vt faciam te opere tanto quaesere.  
Indigna digna habenda sunt herus quae iubet.  
Pist. Ego, Pol, faxo discas parere hero alteri,  
(35) Plures orienti faciunt, quàm occidenti. Ego  
Oriens, illic est occidens ipsißimus.  
Phil. Heus fili. Pistocl. Mi pater. Estne quod iubes? Philox. Huic  
Parere te volo. Pist. Pro rotâ me vti licet.  
Nempe hoc est; parebo, dum parere integrum est,  
(40) Venere saluâ, & lubidine, & meis iocis.  
SCENA II.  
PISTOCLERVS adolescens.  
LYDVS seruus.  
Di te perdant, mucose senex: quin me cruci  
Duis discipulum potiùs, barathroque famulum,  
Quàm me tam diris miserum torqueas modis.  
Scholas nempe iubes adeam, studijs incubem,  
Q 2  
244 DRAMA COMICVM  
(45) Legam, commenter, scribam, iam malim Aedepol  
Cum Sisypho mutare fortunam meam.  
Vnum ille saxum voluit, mille ego millia,  
Praeclarum hoc Hercle pistrinum est, ergastulum  
Bellißimum, vbi virgas molas quotidie  
(50) Impranso & incoenato quantum ad nauseam satis siet:  
Vbi id ergon vnicum, quod iuuenibus est parergon vnicum.  
Vbi tanquam claudus sutor domi sedeas totos dies:  
Tum si vno verbulo musses, si mu mu solùm dixeris,  
Extempulo verborum turbo grandinat, atque verberum  
(55) Cruenta tempestas. Tum me Acheron enecet,  
Pedem cum primum intulerim in hoc doloris contubernium.  
O me aerumnatum! Quàm velim atra illunc pix agitet apud  
Carnificem, & illius capiti illuceat, qui peßimum  
Hunc pueris commentus de nihilo est Tartarum!  
(60) Lyd. Quid ais adolescens nihili. Pistoc. Vxorem te mox domum  
Ducturum esse. Lyd. Phanon id quidem est. Pistocl. Crucem Hercule  
Pro vxore domum duces. Lyd. Erras puer, in crucem foras  
Ducar, vbi nuptias celebrauit pater meus,  
Et auus, & proauus, atque tota à stirpe familia:  
(65) Haec mihi debetur, hanc volo, hac sinas frui.  
Quid inuides tam felici prognato sidere?  
At scis? nisi mox ad scholas bites ocyßimè,  
Nil opus erit demum pistorem nostrum foris cribrum  
Quaerere. Pistocl. Quidum? Lyd. De cute mox cribrum nam fiet tuâ;  
PENDVLARIA. 245  
(70) Ita Hercle forabitur virgarum mordicibus. Pist. Ohe.  
Tacesis, nisi dentilegus fieri mauelis. Lyd. Etiam minas?  
Pist. Nam meus est ballista pugnus, cubitus catapulta ‘st mihi,  
Humerus aries. Lyd. O bellator strenue, stipendium  
Tibi in vlmis crescit, mox dabitur hoc vlmeum stipendium.  
(75) Pist. Quid me tibi curatio est? Lyd. Iam nunc scies. Pistocl. Iam nunc abi  
In maximam malam crucem. Lyd. Hancce tibi iam fabricas miser.  
Nam hac si pergis, fieri nequit quin modò sis occisissimus.  
Pist. Ego tibi istam sceleste linguam. Lyd. Mox, pater, pater.  
Pist. Tace, atque sequere Lyde me. Lyd. Illuc sis vide.  
(80) Vt magna saepè ingenia in occulto latent!  
Hic adolescens quantus nunc Imperator est  
  
ACTVS SECVNDI.  
SCENA I.  
MNESILOCHVS. PISTOCLERVS.  
SOSICLES. LYDUS.  
CLEOMACHVS.  
SEquere huc. Sosicl. Quorsum: Mnes. Vt volupe tibi de me siet hodie.  
Cleom. Quia iam adeò compleui me flore Liberi;  
Q 3  
246 DRAMA COMICVM  
Iam liber, iam liberrimus, iam Libertas Dea.  
(85) Pist. O lepidum solem hunc! ô diem lepidißimum!  
Quàm exosculari peruelim te sol lepidißime!  
Lyd. Quid facis adolescens? facito vt facias stultitiam sepelibilem.  
Pist. Vbi tu es qui colere mores Maßilienses soles?  
Hic ad Massylos commigrasse noueris.  
(90) Mnes. Hui! hîc est Pistoclerus. Pist. Hui! hîc Charitum fraterculi.  
Imus sorores inuisum vestras, Charitum ô fraterculi?  
Lyd. Non patiar. Pistocl. Laqueum si vis emere, en triobolum,  
Suspendas te licet. auarus non sum: pretium offero,  
Operamque etiam meam, quò citiùs obstringas gulam.  
(95) Lyd. O praeligatum pectus! Pist. O statua veruecea!  
Cleom. Eia, eia, Pistoclere, par pari lude. Pist. Apagesis.  
Lyd. Non pares? Pist. Non pendes? Lyd. Nec in mentem est tibi,  
Patrem tibi esse: Pist. Tibi ego, aut tu mihi seruus es?  
Sequere huc. Lyd. Quò recipis tè? Pist. Ad praesepem meam.  
(100) Vnde Liberi lepos iam nares afflat. Mnes. Vt nasum sagax habes.  
Age huc, veteris vetusti te implebo gutture tenus.  
Pist. Bono quo fruitur in vita homo, eo vero fruitur bono.  
Mortis in arbitrio est reliquum: quale hoc sit, di viderint.  
PENDVLARIA. 247  
SCENA II.  
LYDVS.  
O barathrum, vbi tu es? vt ego te vsurpem lubens!  
(105) Video nimio iam multo plusquam volueram,  
Vixisse nimio satius est, quàm viuere.  
Iam decollauit omne mihi consilium. Hei! hei.  
Vae illis virgis miseris, quae hodie in tergo morientur meo.  
Domum redeam? hero nuntiem? occisißimus siem  
(110) Mortalium omnium. Mox, cur non tecum eum?  
Neuolt: tu fortior, vi decuit hoc agere facinus.  
Ita Hercle tres validos ego iuuenes solus feram;  
Et quartum istum sesquipede aqualiculo,  
Qui solus mihi humeros, pondere frangat suo:  
(115) Domum redire tutum non est, nec tutum subsistere.  
Hoc tamen est potius: huc concedam ad eos intus simul:  
Prandebo, coenabo, tergeboque calices,  
Euerram patinas; certè Hercle vbi lautè mihi  
De coena prouisum atque prandio, si quid humeris  
(120) Incumbat oneris, fortior ad ferendum ero,  
Quàm si ieiunus vlmos ferre cogar integras.

SCENA III.  
 DAVVS.  
 LYDVS.  
Durum Hercle negotium est homini seruo, neque  
Vnquam caret negotio, etiam dum, caret.  
Q4  
248 DRAMA COMICVM  
De pistrino vix redij lassus oppidò,  
(125) Genus inter versatus ferratile, vlmorum procus  
lubet ire me senex omnia per compita,  
Et conspicillo clauculùm Lydum assequi,  
Videre quid agat, obseruare sedulò,  
Lydum, inquam, cui gnatum concredidit suum,  
(130) Ouem lupo. Nisi Hercle me indoles latet  
Huius mastigiae, hodie illic comoedias aget,  
Et ludum faciet herum nostrum. frustra est, eum  
Frugi esse qui putat, quia frugi verba perduit;  
Facetum victum amat aequè ac herilis filius.  
(135) Nimiumque nequiter dißimulat alliato viuere,  
Dum clanculùm expilat herilem trifur penum.  
Et eccum, quo ornatu prodit conspicuus huc foras,  
Certum est hominem contrà alloqui.  
Lyd. Qui me sapere nimio censui plus quam Thalem,  
(140) Stultior Hercle fui barbaro Potitio,  
Iniquus oppidò fui: fuisse poenitet,  
Quando hunc adolescentem bono prohibui suo frui.  
Bonum Hercle est, expertus loquor, bonum. optimum  
Edere, bibere, pergraecarier. Ita me amet  
(145) Sancta saturitas, nisi hoc malim quam nectar Iupiteris.  
Nam, id quale nectar sit, equidem haud scio,  
Dum mulso plenum cantharum habeo, habere hunc me plenum scio:  
Atque hoc ventriculus testatur modò obesulus,  
Qui plenus antè inanijs fuit & araneis.  
(150) Dau. At ventriculus ille tuus si iam ventriloquus foret,  
Malorum quae imminent gnarus, non tam improbè  
Tuo consuleret tergo. Lyd. Hui! monstrum Hercle:  
PENDVLARIA. 249  
Geminus ego sum factus, reor, gemina mihi parent omnia.  
Dau. Nempe hoc est, geminae tibi virgae domi, gemina sunt vincula,  
(155) Geminum pistrinum, geminumque & ergastulum,  
Trabs gemina, ex quâ crux vna mox fiet tibi,  
In quâ tu non geminus, sed simplex pendeas.  
Lyd. Matheseos peritus subitò quos deformo circulos?  
Non Hercle magno constitit mathesis haec mihi;  
(160) Tales adire peruelim scholas quotidie.  
Dau. Alios ego mathematicos auguror breui adfore,  
Qui lineas in cute tuâ, rubricâ depingant tuâ.  
Si cui homini paratum in orbe malum, id tibi paratißimum est.  
Lyd. Quis hic aridus est pumex? Dau. Non omnes merum  
(165) Olere possunt Lyde. Lyd. Quid loquere frutex?  
Dau. Fruticem ego me malim, quàm Lydum hodie. Lyd. Quianam? Dau. Scies,  
Quando in catastâ pendebis mox noctem perpetem.  
Dau. Quid tum? Tum dedolabunt latera validi sex viri,  
Et te refingent denuò. Lyd. Ostreato tergore  
(170) Facient superbum. Dau. Ita arbitror. Lyd. Placet, Hercule,  
Tuum hoc augurium, Daue. Da. Inde ad molam alligabere,  
Nec inde exibis donec vita vitalis tibi.  
Lyd. Bellè. hoc hereditarium est mihi domicilium:  
Mei hinc maiores nobilitatis habent originem.  
(175) Da. Dein scis quò? Ly. Ad crucem reor: hanc olim mihi  
Despondi, huiusque immoriar perlibens amplexibus.  
Q 5  
250 DRAMA COMICVM  
Dau. Quàm confidenter loquitur carnifex Lyd. Ita fieri solet,  
Nullius quando criminis animus sibi consciu’ st.  
Dau. Os ferreum! Lyd. Cauesis malum Daue. Dau. Etiam minas?  
(180) Lyd. Ego te exanimalem faxo, si quid amplius,  
Atque exheredem vitae tuae. Dau. Ohe verbero!  
Lyd. Equidem. Dau. Quid me tibi tactio est:  
Ly. Quid tibi malum me, aut quid ego agam curatio’st  
Dau. Heri auspicijs huc legatus veni de filio.  
(185) Lyd. Dic illum esse. Dau. Hoc Hercle scibam. Lyd. Quid igitur rogas?  
Dau. Vbi siet nisi senex sciat, tu mox scies senex vbi siet.  
Lyd. Dic illum esse benè, vbi benè est illi. Dau. Eho.  
Id tuus ille probat ornatus. Lyd. Lydum decet:  
Decet nos pergraecarier, sed te bubulcitarier.  
(190) Dau. Dices vbi siet? Lyd. Ibi est Lydi pugnus in malis tuis.  
Dau. Verùm suo malo. Lyd. Mentiris furcifer,  
Tuo id malo est: id malae Pol dicent tuae.  
Nisi mox. Dau. Abeo: sed nihili es & omnino nihil.  
Lyd. Tu porro perge quò miseria te vocat:  
(195) Me mea voluptas iam suam inuitat domum:  
Mei tergi haec facio, non tui fiduciâ.  
Dau. Cis Hercle paucas tempestates furcifer,  
Augebis ruri numero genus ferratile.  
Lyd. Abijt haec torpedo: nunc omne consilium aduoca  
(200) Lyde, ingens opus aggrederis, rem arduam Aedepol:  
Frequens senatus fraudium adsit oppido,  
PENDVLARIA. 251  
Et hanc quî administrem exponat prouinciam.  
Mox Hercle delectum noster habebit senex,  
Et copias conscribet in tergum meum:  
(205) Quid agam? quos contrà educam milites: hic est,  
Hic vnus est, qui omnes illius prosternet copias:  
Ipsum Imperatorem petet, & cedet illicò,  
Per loricam viam faciet, perque clypeum  
Cor occupabit. victor ego mox inclytum  
(210) Ducam triumphum. Istuc vos cernere proelium volo  
Extra iactum teli, fortunae extra aleam.  
Et eccere senem. vt Mauortem in vultu gerit!  
  
ACTVS TERTII  
SCENA I.  
PHILOXENVS senex.  
DAVVS seruus.  
LORARII quatuor.  
LYDVS.  
Ain’ ita esse Daue? Dau. Aio. Philox. Certus es? Dauus. An caecum me putas,  
Quae vidi non vidisse me si dicas, videris?  
(215) Phil. Vbi nunc illum reperiam scelus? vbi hoc crucis cimelium?  
Faxo iam Hercle vt suo crux gaudeat cimelio,  
Nec ploret diutiùs sibi fieri iniuriam.  
Dau. Huc respice. Quis hic est cum collatiuo ventre. Phil. Hic ipsus est.  
Eia, eia, Lyde, eia, ô potator strenuę!  
252 DRAMA COMICVM  
(220) Hoc nempe iusseram, ventrem vt curares sedulò,  
Vt heri tui corrumperes rem & filium?  
Dau. Ergo ad Praetorem vt eamus res iam postulat,  
Vbi manu mittar ob nauatam gnauiter operam.  
Phil. Eamus, Hercle, ad carnificem, qui pendeas.  
(225) Dau. Eamus, Hercle: nil moror, at nisi filium  
Mox perdidisse mauelis, pro me salies in crucem libens,  
Et pro me pendeas Lydi-vicarius.  
Phil. Constringe tute illi Artemo actutum manus.  
Dau. Non renuo: stringe etiam fortiùs, etiam ohe fortiùs,  
(230) Etiam pedes, etiam collum. Phil. Dij te perduint scelus.  
Dau. Quae te agitant intemperiae? cur malum tibi  
Vltro imprecaris? si dij me perduint,  
Tu Hercle omnium mortalium es perditißimus.  
Phil. Tun’ me ludificas, triuenefice: agite, abducite  
(235) Intro, atque adstringite ad columnam fortiter.  
Dau. Agite, abducite, tanties quantiest fungus putidus.  
Nil sentis, mox vltrò me obsecrabis miser,  
Vrgebis vt solui velim, libertatem offeres,  
Mulcebis Lydo genua. Phil. Mulcebo Hercule  
(240) Lydo tergus flagris bellè, bellißimè.  
Rapite sublimem in aëra: pendeat mox furcifer.  
Lyd. Rapite, agite, pendeam. Phil. Quâ tu haec fiduciâ?  
Lyd. Aequi & boni. Phil. Non pendes: Lyd. Cùm lubet;  
Sed priùs istas tabellas perlege. Philox. Ecquid ganniunt?  
(245) Contrà ac volo mox famulae Vulcano seruient.  
Lydus. Nosce hoc signum, estne id filî? Phil. Noui. Lyd. Perlege.  
PENDVLARIA. 253  
Phil. Ohe litteras minutas. Lyd. Qui quidem videat parum;  
At qui satis videat grandes nimio satis.  
Phil. Iam conspicilla oculos iuuent meos. Lyd. Iuuent.  
(250) Pater, peccasse me scio, & peccasse poenitet;  
Vino dedi me, ita hoc persuasit adolescentia,  
Mali sodales, pellecebraeque peßimae.  
Pergraecando, helluando absorpsi plurimum,  
Noctes diesque Baccho feci & volupiae.  
(255) Nolo pater hoc mihi condones flagitium peßimum.  
Exilio mutare solum statui: tibi ne haereat dedecus.  
Itiner iam molior, nec te intuerier animo  
Meo persuasi facinoris huius conscius.  
Vale pater, & Lydo nil imputes rogo,  
(260) Illi auscultare nolui; illumque abripui in nefas,  
Verbis me plurimis concastigauit acriter,  
Nihili duxi monita, nihili feci: nunc poenitet.  
Vale pater, tuum nunquam visurus filium.  
Phil. Lyde, ô Lyde, lacrymas nati eliciunt mihi litterae.  
(265) Lyd. Quicumque, vbicunque sunt, fuere, vel posthac erunt,  
Bardi, blenni, buccones, matulae, anteis  
Omnes longè stultitiâ, & moribus praeposteris.  
Illum tu cures filium? illius ergo lacrymas.  
Phil. O Lyde, Lyde, aliter tu sapias, si pater fores.  
(270) Lydus. Hercle ego eum peßimis perdam modis si pater forem.  
Phil. Tacesis. Lyd. Non possum tibi morem gerere, qui illius  
Mores noui. Phil. Sit prauus, sit malus, sit peßimus, at est filius.  
254 DRAMA COMICVM  
Lyd. Non ego suspensum me mauelim, cùm audire isthaec cogor probra?  
Tacesis, & filium eximas iam periculo:  
(275) Ego quantum argenti opu’st persoluam ganeae,  
Iam dabo, iam deferes, iam liberes mihi filium.  
Solue ellum sis. Lyd. Nolo solui. Phil. Ast ego volo.  
Lyd. Ast ego magis aequus malo poenas luere flagitî.  
Phil. Cuius? Lyd. Tui, qui innoxium oneras tot malis.  
(280) Iubes ligari, indictâ caußâ me duci iubes.  
Phil. Quaeso hoc mihi flagitium noli imputare, mi Lyde.  
Lyd. Nolo condonare nisi genua demulseris.  
Philox. Mulsi: congialem tibi propinabo fideliam.  
Cape hoc aurum, Lyde, i fer filio.  
(285) Lyd. Non equidem accipiam, proin tu quaeras qui ferat.  
Nolo ego mihi credi. Phil. Cape verò, odiosum facis.  
Lyd. Non equidem capiam. Phil At quaeso. Lydus. Dico vt res se habet.  
Phil. Morare. Lydus. Nolo inquam concredi mihi;  
Vel da aliquem qui me seruet. Phil. Ohe odiosè facis.  
(290) Lyd. Cedo si necesse sit. Phil. Cura hoc, iam ego reuenero.  
Lyd. Curatum est esse te senem miserrimum.  
Attonsus ad cutem es vt miserrima ouicula.  
Nunc ego praedam hanc commilitonibus feram.  
Iam nunc accipientur mulso lautißimè.  
(295) Vt ego subleui os! vt glaucomata obieci seni!  
PENDVLARIA. 255  
ACTVS QVARTI  
SCENA I.  
PISTOCLERVS.  
MNESILOCHVS.  
SOSICLES.  
CLEOMACHVS.  
LYDVS.  
NEscio quid praesagiat insulsum cor, Hercule,  
Ad Augurum collegium res deferri pote est.  
Mn. Nos Augures, hic Augurum est collegium.  
Pist. Cor histrionicam facit, salit impigrè.  
(300) Sosicl. Nempe hoc est, salies mox prae gaudio.  
Pist. At ego, si quid Sibyllae mihi dictant meae,  
Lydum in crucem salijsse nimis vereor malè.  
Cleom. Eccere quàm bellus augur: despuas miser  
Funesta dicta haec. Lyd. Quin propero de vicino congredi?  
(305) Pistoclere, ô Pistoclere. Pist. O Lyde, ô salus mea,  
Salue. Lyd. Apagesis ne cominus mihi. Pi. Quippeni?  
Lyd. Profanus es, ego sacerrimum sacrarium Hercule,  
Et augustißimum omnium lararium.  
Cleom. Quidum? quibus initiatus sacris triuenefice?  
(310) Lyd. Nisi modestiùs, vae. Sosic. Quanto fermento tibi  
Increuit subitò pectus. Lyd. Non de nihilo est haec fiducia.  
Pist. Tacete: sinite me meum Lydum oscularier,  
Sinite me suauiarier fortunam meam.  
256 DRAMA COMICVM  
Lyd. Tun tanto coram numine impudens lasciuies?  
(315) Ego hîc in hoc marsupio Plutum gero,  
Vnà & salutem tuam, ô adolescens impie.  
Tu tanto coram numine adhuc lasciuies?  
Pist. Minimè Hercle. veneror haec numina, & Lydum meum,  
Mystam sacerrimum. Omnes. Vnà omnes sacra facimus  
(320) Pluto & Lydo. Lyd. Salite prae gaudio. Cleom. Quianam  
Non Martem huc adfers sed Plutum: suos  
Mars Salios habet, haud Plutus. Ly. Salite extempulo,  
Vel ne semuncia dabitur. Pist. Eia, salimus strenuè.  
Lyd. Etiam adhuc, etiam adhuc, adhuc etiam, etiam adhuc.  
(325) Mn. Iuppiter omnesque te dij perdant furcifer.  
Prae laßitudine concidunt mihi genua.  
Lyd. Sic praeparatur epulis sua penus;  
Eamus intro, triumphalem vt coenam vobis parem:  
Nam fortiter agens hodie nostrum expugnaui senem.

SCENA II.  
NICOBVLVS senex.  
MESSENIO seruus.  
(330) Nicob. Malam rem ducit, multasque sibi fabricat cruces,  
Vxorem qui ducit domum, quique fabricat filios.  
Mes. Pape! quis hic Vulcanus, filios qui fabricat?  
Nicob. Ita equidem experior pridem. nam vxor mihi domi est,  
Quae fel vincit & absynthium amaritudine, res peßimas;  
PENDVLARIA. 257  
(335) Quae fumi adinstar semper abigit lacrymantem foras.  
In ganeâ, ni fallor, filij sunt, qui meum  
Exenterant medullitus marsupium.  
Hos ego iam peruelim mihi obuios dari hodie;  
Exenterabo, & emedullabo penitus.  
(340) Mess. Vt Aeacidiuis animis expletus senex!  
Vereor ipsis oculos miseris exorbeat,  
Vitamque euitet. Nicob. Faciam Hercle sciant patrem  
Me esse, & sese filios: si fustem sumpsero,  
Mox expupillatos rediam verberibus. Mess. Equidem  
(345) In Libya mauelim occurrere leoni & tigri,  
Quàm huic hodie seni. Nicob. Siccine meperdere,  
Rem meam decoquere, famam pessundare,  
Nepotari, impune! age Messenio, grandimus gradum?  
Mess. Ad quid: si pransum imus: si coenatum: eccere,  
(350) Vel Pegasum praeuortam. Nicob. Tun’ aciem hebetes  
Mei furoris, tuis caput obtundens iocis? Mess. Eho  
Iam carina haec ventris mei ipsa est vacuitas:  
Quid mirum si saburram poscit, vt securiùs  
Velificetur nauis: Nicob. Saburram fusiùs  
(355) Dabo quantam neuelis. Mess. Sine obsecro:  
Haec cruda nimis est coena, atque stomacho nocet.  
Nic. Mox te elinguabo furcifer. Mess. Tuus ego sum.  
Si mutum mauelis mancipium: tu videris.  
Nic. Age, inquam, & Mnesilochum quaeramus mox, & Sosiclem.  
(360) Mess. Nempe pedes non habent vt redbitent domum.  
Nicob. Eamus, inquam, & ganeones peßimos  
Mox peßimis perdamus, vt decet, modis.  
Mess. Hoc est, quatuor iungamus indomitos equos.  
R  
258 DRAMA COMICVM  
Duos qui distrahant pedes, duos qui brachia,  
(365) Tum illosce flagris incitabimus affatim  
Equos, qui validè neruis tendant omnibus  
Suum quod est rapere: tuos deartuare filios:  
Sic ex vno duplum habebis foenori.  
Octo ex duobus mox fient: nihilo minùs.  
(370) Nic. Sat filiorum diues sum, Messenio,  
Atque ex duobus malim vnum fieri, & bonum.  
Mes. Nempe hoc fiet: vicißim comedet alter alterum.  
Medium vbi comederit alter alterius,  
Duos compingemus dein medios simul,  
(375) Et fiet vnus è duobus. Nicob. Tu furcifer,  
Perge age iocari, ego ted, illosque pariter  
Fartum mox faciam, & in artocreâ coquam,  
Vt pasta vobis fiat contubernium.  
Mes. Non equidem volo tui animi exstinguere incendium,  
(380) Here: optima res est, irasci peßimis,  
Sed magis oleum flammis ingero; quo ardeas.  
Nic. Aetnam Hercule flabello irritat Pygmaeolus.  
Aetnam hoc gero pectore: euomam hanc in filios  
Totam, quanta est: sequere huc, Messenio.  
(385) Mess. Laruas lemuresque omnes modò qui loquitur senex,  
Mox, Fili, mi fili: ne sic columbule,  
Ne sic mi psittace: saccharum obiiciam tibi,  
Comede, mi psittace, & deterge ocellulos:  
Quid frustra sic meos violas ocellulos?  
(390) Hem praedam! Quàm sagax nasum senex habet,  
Tam citò feras, suis mouit cubilibus.  
Moloßicum hic agam, dum aget senex venaticum.  
PENDVLARIA. 259  
SCENA III.  
PISTOCLERVS.  
CLEOMACHVS.  
MNESILOCHVS.  
MENAECHMVS.  
SOSICLES.  
LYDVS.  
MESSENIO.  
Mnes. Nunc ego inter sacrum, saxumque sto. Sosicl. Hercule,  
Nos victimas mox caedet carnifex sacerrimus.  
(395) Mnes. Quin tu quiescis, directum cor meum ac suspende te:  
Tu sussultas, ego miser vix sto prae formidine.  
Pist. Tum nempe miser miserrimus est, cùm deficit  
Cum re consilium. Cleom. Omnem senatum conuoca  
Dolique fraudisque, vt falsidicis fallacijs  
(400) Senex iugulatus pereat. Pist. Acutas Hercule  
Poscis fallacias, talem vt iugulent senem.  
Men. Lydum hoc poscit munus, nec frustra erit; scio:  
Nouit, senibus suis os oblinere offucijs.  
Mnes. Ad Lydum omnes hanc deferimus prouinciam.  
(405) Lyd. Periculi res plena est haec prouincia:  
Nolo tam temerè iacere meo in tergo aleam.  
Odi Hercule eos magistratus, quibus ponè ambulant  
R 2  
260 DRAMA COMICVM  
Lictores, queis nulla est, nisi in cute, purpura:  
Qui non triumphant, nisi sub furcâ vapulent.  
(410) Pist. Auctoritatem tun’ senatus negligas?  
Videsis, senatu, consulto qui pareas.  
Mnes. In eandem omnes discedimus sententiam.  
Lyd. Quâ lege hanc traditis mihi prouinciam?  
Nolo Praetor, nolo esse Propraetor, neque  
(415) Proconsul: res grauis est, & Dictatorem postulat.  
Dicite me Dictatorem. Omnes. Dicimus. Lydus. Date  
Secures cum fascibus. Men. Eho, ceruicibus  
Tam citò minaris nostris? Lyd. Hoc mei sit arbitrî:  
Volo absolutum imperium mihi dari in vitam & necem.  
(420) Omnes. Damus. Lyd. Nunc ergo tu hîc sis: age, statio haec tua est;  
Hunc tu serua locum, nec deseras, vide.  
Hîc mihi praetorium erit, huc concilium conuoco.  
Pist. Age, Imperator maxime, rem incipe strenuus.  
Tam facilè vinces, quàm volpes pirum comest.  
(425) Lyd. Herclè, iam tempus aurem vellicat mihi,  
Inconciliare copias omnes meas.  
Sumne Imperator maximus? sum Aedepol,  
Atque augustißimus: & tamen hoc tanto mihi  
In discrimine dum res vortitur, atque in acie  
(430) Dum vita consistit mucronis; nullus est  
Tribunus, nullus Centurio: tota hic stetit,  
Hoc in cerebro belli moles. Quid agam? Quin bellicum  
Indico concilium: placet, adeste fraudium  
PENDVLARIA. 261  
Millena millia, quotquot estis in domo.  
(435) Hei! humilis haec dictio, nec me decet: ollas olet:  
In hoc, inquam, capitis praetorio  
Iam consedere, iam rogito sententias.  
Pist. Quemadmodum adstitit seuerâ fronte curas cogitans?  
Reperit, non reperit: nutat, abnutat: magnùm facinus animo  
(440) Coquit: crudum est, necdum coctum: ructat etiam nunc tam.  
Quid hoc? quid agis? nugas agis, Pol, nugacißimus merè.  
Digitos credis te perdidisse? numeras. Lyd. Sine, reperi modò.  
Pist. Pectus pultat, cor, credo, euocaturus est foras.  
Lyd. Hac si tetenderit acies, vicimus. Pistocl. Hui,quàm feruidè  
(445) Concrepuit digitis! res tandem progreditur ex sententiâ.  
Actum est? Lyd. De cute tuâ; nisi quod occurrerit aliud mihi  
Augurium: inebras hucusque aues video, arculasque peßimas:  
Non gero bellum, nisi auspicatò. Pist. Vigila, ne somno stude.  
Ecce autem aedificat, columnam mento suffecit suo.  
(450) Vigila, inquam; expergiscere, inquam. lucet hoc, inquam. placet.  
Euge, euge, euschemè me Hercle astitit, & dulce, & comoedicè.  
R 3  
262 DRAMA COMICVM  
Lyd. Io, io triumphe, adeste tubicines, tibicines,  
Equites, pedites, elephanti capti de hostibus,  
Praeda omnis, spolia opima, & de quibus modò  
(455) Triumphus agitur, adsint vinculis probè  
Onusti defloccati duo senes. Huic  
Nostro Iugurtha nomen erit, illi alteri  
Perses: ego Marius atque Aemilius ero.  
Vbi est senatus? Pistocl. Lictores adfore mox arbitror,  
(460) Nec sine virgis. Lyd. Quas Dictator equidem in humeros  
Mox expediam tuos. Pist. Dictator inclyte,  
Dictata nisi mox proferas bellißima,  
Quae nos nostrumque tergus de periculis  
Eripiant, ibis patibulatum ocyßimè,  
(465) De Dictatore mox effectus furcifer.  
Lyd. Tun’ hisce minaciis me territes larua vmbratilis?  
Heus, lictor, caput obnubito illi, atque arbori  
Infelici suspendito. Pist. Actutum, nisi  
Explicaris mihi negotium, Hercules,  
(470) Noctem pendebis perpetem. Lyd. Nihil, nihil,  
Nihil actum est; dictaturam exuo: nec ciuibus  
Rebellibus velim prodesse. Pist. At Iupiter  
Bene te amet. sis Dictator iure quàm optimo,  
Sis quidlibet: modò imperti me, quod commentu’st. Lyd. Tace,  
(475) Dum in regionem astutiarum mearum te induco, vt scias  
Iuxta mecum mea consilia. Pist. Salua sumes indidem.  
PENDVLARIA. 263   
Lyd. Herus meus elephanti corio circumtectus est, non suo,  
Neque habet plus sapientiae quàm lapis. Pist. Egomet istuc scio.  
Lyd. Nunc sic rationem incipissam: ita hanc instituam astutiam.  
(480) Mox pater vbi venerit: faciem mox exues,  
Mox indues aliam, tu inquam, tu, tu, tu. Pist. Age.  
An noctuas nos esse putas? sic tu, & iterum  
Tu, tu, tu clamitas, ô triuenefice.  
Tum facierum nos diuites sic autumes,  
(485) Vt lanus olim bifrons erat, & quadrifrons,  
Mutare & pro libito nos facies creduas,  
Vt mutatorias vestes? Lyd. Cauesis malum.  
Exorsa haec tela est non malè omnino mihi,  
Pertexam perbenè, licium ne ruperis.  
(490) Tu pare, tu ne quid musses, nisi cùm aderit mox senex:  
Furiosum tum te, tum lymphatum fingito,  
Tum ea dicas, tum facias, quae Orestes nunquam fecerit.  
Mnes. Quid tum? Lyd. Fugiet. Pist. Prò fraudium fraus peßima!  
Lyd. Nunc experire sitne acetum tibi, & cor acre in pectore,  
(495) An fungum pro corde geras, peponem pro cerebro.  
Hanc tu prouinciam pro legato obieris,  
In quâ duellum hodie feruebit maxumum.  
Pist. At tu qui facies mutare iubes hominem, vbi  
Hae crescunt, quas mutemus facies, expedi.  
R 4  
264 DRAMA COMICVM  
(500) Lyd. In hoc crescunt marsupio, híc venum omnia  
Exponit lupiter, etiam fidem, & fiduciam.  
Pist. Age aperi tandem olitorium hoc forum. Lyd. Aperio.  
Sed Cereris hic mysteria sunt, cerni abnuunt.  
Ibo intrò; mox prodibo foras, mox omnia  
(505) Dabo expedita, impedita quae vides modò.  
Pist. Miras hic turbellas excitabit furcifer,  
Si Lydum noui, texit histrionibus  
Lepidam fabellam. monstri est, nisi pendeat hodie,  
Et totum opimi corium bouis deuoret,  
(510) Helluo flagrorum peßimus. Sosic. Cutem illius  
Si quis denariolo vendat mihi lanio  
Nolim Hercle. ita mox forabitur dente vlmeo.  
Mess. Hi me videre non putant, audire me  
Nihil. At verò vbi senex aderit, omnia  
(515) In lucem proferam, atque in meridiem ipsißimam.

SCENA IV.  
LYDVS.  
PISTOCLERVS cum sociis.  
NICOBVLVS.  
MESSENIO.  
Lyd. Nemo vnquam magis sui ex animi sententiâ  
Res expediuit peßimas, quàm ego hodie.  
Cleom. Eccum. Dictator adest. Pistocl. Quid cessamus? salus  
Nostrae reipublicae huius in sinu tacet,  
(520) Ibi quiescit. Mnes. Imperator maxime,  
PENDVLARIA. 265  
An commeatus in promptu est? num aerarium  
Neruusque belli solidus? Lyd. Agite, vicimus,  
Haec est panoplia, haec cataphractorum arma sunt  
Ipsißima. induite. Pist. Quin sagum das è praetorio?  
(525) Hostis adest, nimio quàm atrocißimus.  
Lyd. Si illi machaera est, & nobis rhomphaea ‘st domi.  
Nic. Bilem in nasum conciuit mihi labor, morá;  
Dum quaero, dum plateas omnes obeo, & perditos  
Nondum reperio nepotulos. nam filios  
(530) Iam pridem perdidi: qui tam nequiter  
Palàm nepotantur. Sed hem Messenio  
Opportunus adest consiliarius re in peßimâ.  
Mess. Ah Nicobule, Nicobule! Nicob. Oh mi Messenio,  
Messenio! Mess. Teneo praedam vnguibus. Nicob. Lupum auribus,  
(535) Vt vereor. Mess. Ego eos tibi si ostendero filios,  
Agnosces? Nic. Herculè, nisi oculos effodiant mihi,  
Agnoscam quos genui, quos eduxi malo  
Suo, luctu meo familiari, & quod est  
Caput, meae crumenae exitio & funere?  
(540) Mess. Viden’ hos? Nicob. Quid ni videam? Quid sic me captas carnifex?  
Nam ego quidem meos oculos habeo, nec rogo vtendos foris.  
Mess. Hi sunt. Nic. Hi sunt? Mess. Nisi fortè alicubi se perduint,  
Aut se reliquerint forsitan in ganeâ.  
Nic. Hi sunt? Mess. Nisi de Euphorbo Pythagorae sient.  
R 5  
266 DRAMA COMICVM  
(545) Nic. Hi sunt? Credo quidem me vidisse eos, nec alteri  
Sed mihimet credo, oculis credo meis.  
Nicob. Hi sunt? Mess. Hi sunt? hi sunt? hi sunt? vomitum moues  
Ita mihi ad nauseam, Hi sunt exscreas. hui!  
Nicob. Messenio, multa senium fert secum incommoda,  
(550) Oculis nubem obducit. Censen’ operae pretij  
Adire? Mess. Nisi perire eos mauelis. Nic. Quis hic?  
Mess. Filius est, ni fallar. Nic. Nempe Aethiops mihi  
Est filius. Mess Quid si in camino leno foris  
Eum suspenderit, vti fit carnario,  
(555) Vbi pernae pendent, vbi lardum omne fumigat?  
Nic. Hercle fieri pote: nam mala merx leno est. age,  
Mi fili quid cessas? num vocem agnoscis patris?  
Hui! haec quidem Aedepol laruarum plena sunt.  
Censen’ eum esse filium Messenio?  
(560) Mess. Nisi fortè migrauit ex corpore veluti solent  
Migrare ex aedibus antiquis in nouas.  
Nicob. At nasus illi plusculum est simus, Messenio,  
Non filio item meo. Mess. Quid si pugnis ei  
Interpolarit os meretrix, & denuò  
(565) Refinxerit. Nicob. Labia hiulcant nimis, Messenio.  
Sed iterum aggrediar hominem. Perplexabili  
Nescio quo murmure incassum fremis frutex?  
Pist. Oύ γὰρ ἔγωγέ τι φημὶ τέλος χαριέστερον εἶναι,  
Η ὅταν εὐφροσύνη μὲν ἔχει κάτα δῆμον ἅπαντα.  
(570) Nic. Malè metuo ne malum duit mihi: hic elephas  
Est, non homo, barrit, non loquitur Hercule.  
267 PENDVLARIA.  
An me risui, me ludibrio habes, Messenio?  
Ego te carnifici discipulum mox dabo carnifex.  
Mess. Si quidem omnes coniuratim cruciamenta conferant;  
(575) Habeo, opinor, familiare tergum, ne quaeram foris.  
Non possunt mihi minacijs credo tuis hi oculi fodiri hodie,  
Sicvt non viderim ea quae ita certò viderim.  
Nicob. Tuten’ vidisse hos asseris? Mess. Assero.  
Nicob. Quos? Mess. Filios. Nicob. Meos?  
(580) Mess. Tuos. neque enim mihi, reor, sunt filij,  
Albas praeter bestiolas & totidem nigras.  
Nicob. Quis horum est? Mess. Horum nullus, & horum quilibet.  
Nicob. Potisne esse iste ventricosus, obesulus?  
Mess. Nam si in cauponâ benè bibit, quid ni pote?  
(585) Nic. Aggrediar hominem confidenter. Mess. Optimè.  
Nicob. Pape adolescens, vt bellè atque anserine ambulas.  
Hic nempe gnatus est meus bellißimus,  
Quem mactabo omnibus cruciabilitatibus.  
PI. Δαιτυμόνες δ’ ἀνὰ δώματ’ ἀκουάζωνται ἀοιδοῦ,  
(590) Ἥμενοι ἑξείης παρὰ δὲ πλήθωσι τράπεζαι  
Σίτου καὶ κρειῶν. μέθύ δ’ ἐκ κρητῆρος ἀφύσσων  
Oίνοχόος φορέῃσι, καὶ ἐκχείῃ δεπάεσσιν  
Τοῦτο τί μοι κάλλιστον ἐνὶ φρεσὶν εἴδεται εἶναι.  
Nicob. Messenio, Messenio! Iam Cerbero  
(595) Me malim esse hospitem, quàm haεc ferre diutiùs.  
Nimio haec res est magnae diuidiae mihi,  
Aetate in hac me ludum fieri pupulis.

268 DRAMA COMICVM  
Mess. Durum est. Sed vnum hoc scito: nimio crebriùs  
Venire quod molestum est, quàm id quod cupidè expetis.  
(600) Nicob. Tentabo etiam adhuc? Mess. Etiam adhuc: saepè aucupes  
Falluntur, & tandem praeda obuenit. Nic. Igitur  
Per satyram nunc exquiramus suffragia:  
Tun’ meus es? erraui. Tu meus es, Hercule.  
Iam etiam, iam etiam nunc conspicilla cepero,  
(605) Haec consulam iam conspicilla oculeißima.  
Tun’ meus es? erraui. Tu meus es Hercule.  
Occisa res est, sic ex compacto ea agitur,  
Quasi in foro res foret olitorio.  
Tum nescio Aedepol qualis forma haec siet:  
(610) Vni nasus aquilinus, vulturinus alteri nasus est:  
Dein caetera monstris examußim dixeris  
Similia, decollauit omne consilium mihi.  
Mess. At hosce vides? Nicob. Video. Mess. Facient rem omnem palàm;  
Modò tu tragicè, modò non agas sic comicè.  
(615) Nicob. Video, video pestem iuuentae: Dî improbos  
Adaxint ad suspendium veneficos,  
Qui mentem eripiunt filijs, & rem patri.  
Pistoclere, hem, Pistoclere, an baculos edis?  
Pist. Durus cibus est, pernicies dentium mera.  
(620) Nic. Homo nullus est te scelestior hodie,  
Neque cui ego de industriâ ampliùs malè  
Hodie faxim perlubens, faxim, inquam, perlubens.  
Pist. Quid me iubes facere, Apollo? hircum foetidum  
PENDVLARIA. 269  
Vt mactem tibi? placet. Nic. Expedit iam sese homo.  
(625) Pist. Agedum, machaera, Apollinis iusso obsequi  
Te decet, agedum, hancce victimam caede inferis;  
Nigra est, hanc quaerit sibi Proserpina.  
Nicob. Certè haud tutum est, certè pueri interdum senem  
Interimunt: parricidî hinc nata quaestio est.  
(630) Metuo malè nimis me numerum augeam, & nimis  
Serò praetor quaerat cùm mortuus siem.  
Mess. Ast ego herum non patiar inultum ludibrio  
Haberi à fungis istis. Lyd. Quid ais homo trium?  
Mess. Dij te vellem perdant, homo marcide,  
(635) Germana illuuies, rusticus, hircus, hara, sus,  
Canis, capra commistae. Lyd. O nequam os & maledicum!  
Indignis si maledicitur, maledictum id esse dico:  
Verum si dignis dicitur benedictu’ st, meo quidem animo.  
Lyd. Hem! quam Cato hic philosophus est, sententias  
(640) Loquitur iam noster carnifex. Age, verbero,  
Pugnos ede. Mess. Nolo Hercule. Lyd. At ego volo. Mess. Quaeso Hercule,  
Tu istam coenam largire esurientibus. ego  
Haud esurio pugnos: vaciuus mihi licet  
Stomachus octo propè dierum egit ferias.  
(645) Lyd. Hoc quidem profectò certum est, non est arbitrarium.  
Mess. Perij. Lyd. Parum etiam, praeut futurum est, praedicas.  
Nisi te contuderim mollior vt lanâ sies.  
270 DRAMA COMICVM  
Ego istos execror pugnos quantumuis pugnacißimoi.  
Lyd. Ego te religione exuo, nihil debes mihi,  
(650) Soluisti. Mess. Nolo in aere esse alieno: cape.  
Lyd. Nimis etiam prodigalis factus es Aedepol,  
Tutore opu’st. Lyd. Quia vaniloquus es, nunc vapula.  
Mess. Optati ciues, incolae, accolae. Lyd. Nunc vapula.  
Nicob. Quin fugimus hinc Messenio? Pist. Sic expedit,  
(655) Nisi exossari malitis miseris modis.  
Nic. Vbi tu nunc, qui exossas homines, homuncio:  
Mox tibi cutis nulla erit in natibus, ô homuncio,  
Cùm resciet isthaec parens, ô homuncio:  
Neque enim haec tacebo, neque celabo, ô homuncio:  
(660) Sed patri iam tuo referam, ô homuncio:  
Tunc tibi cutis nulla erit in natibus, ô homuncio.

ACTVS QVINTI  
SCENA I.  
PISTOCLERVS cum sociis.  
Mnes. PVgnata haec pugna est fortiter: fugit senex.  
Pist. Velim equidem non rediret auctus copiis:  
At mihi cor augurium facit, mox adfore.  
(665) Neque salus nobis iam saluti esse, si  
Cupiat, potest: nec vsquam stabulum est confidentiae.  
Lyd. Ignaue miles, siccine post victoriam  
Cor palpitat? Quid si modò victus igitur,  
PENDVLARIA. 271  
Quid foret animorum? Pist. Succidaneam  
(670) Pro me cutem tuam si dederis, aureum  
Dabo. qui liber fias. Lyd. Dabo, si quid accidat  
Praeter fortunam, quam peteßis optimam.  
Pist. O carnificinum cribrum, quod credo fore,  
Ita te forabunt patibulatum per vias  
(675) Stimulis. Lyd. Sine, inquam, mox adero, mox proferam  
Bellaces machinas, queis mox senes  
Prosternam ambos. Sosicl. Aget aliquid, miscebit omnia.  
Noui hominem. Pist. Caeterûm siluam vlmorum integram  
Feremus hodie singuli, quantam Atlas vix ferat.

SCENA II.  
MESSENIO.  
PISTOCLERVS cum suis.  
(680) Agite, agite, agite, pendere si quis expetat,  
Restes hic grates veneunt, teruncium  
Non postulo. Heus Pistoclere, haec tibi gulam  
Induat, haec tibi, tibi haec. Panaceam credite  
Me à Ioue malorum omnium habere in promptu Hercule.  
(685) Pist. Pandoram te credo Hercule. Lyd. Agesis. Pist. Vt pendeam?  
Sat citò pendebo, mox vbi senex venerit:  
Quid opus praeuortior labore maxumo  
Quod nullo mox labore vltro mihi dabitur?

272 DRAMA COMICVM  
Tu pendeas. Lyd. Tu priùs, Hercule; herus es mihi.  
(690) Pist. Non inuideo hancce praerogatiuam tibi.  
Lyd. Mauis perire. Pist. Certè non pereo si pendeo?  
Lyd. Ita me ament quos amo, patellarij dij,  
Vt non peribis. Pist. Quid igitur. Lyd. Collum insere;  
Scalas conscende, caetera ex sententiâ.  
(695) Pist. Sed mox in tuto cùm fueris med exime  
Periculo. Omnes. Bellè, optimè, haud pote meliùs.  
Lyd. Nunc obuiàm senibus ibo, leporibus canes  
Auribus eos capio timidè timidißimos.

SCENA III.  
PHILOXENVS.  
NICOBVLVS.  
LYDVS.  
Ain’ ita esse, Lydum, filios tuos  
(700) Meumque perdere, vnicè mihi vnicum?  
Vbi eum nunc reperiam scelus hominis? Nic. Viden’?  
Phil. Heus, Lyde, Lyde. Lyd. Philoxenum audio herum nicum.  
Estne here quid imperes? Philox. Vt pendeas. Lyd. Placet.  
Nec restis sumptui tibi futura’ st, attuli:  
(705) Scio meruisse, nolo mihi vt parcas: rogo,  
Frugi nunquam fui, nunquam ero, sine pendeam.  
Phil. Nec opus Demosthene est, Lyde, vt persuadear:  
Pendebis: at mihi filium priùs exhibe.  
Lyd. Pendet, ni fallor, aut pendebit oppido,  
(710) Longamque extemplò de se faciet litteram.  
PENDVLARIA. 273  
Philox. Quianam? Lydus. Quia commeritu’st. Philox. Fallis me furcifer.  
Lyd. Libitinam iam nunc expedi: ne foeteat.  
Phil. O Lyde, Lyde, Lyde, vis fieri modò  
Libertus meus? Lyd. Haud vnquam merui istud. Phil. Malè  
(715) De te sentis, manu te mitto, si velis.  
Lyd. Nolo manu mitti, nisi à carnifice. Phil. Quid  
Hoc prodigij? Lyd. Volo, inquam, me mittat manu,  
Qui pendeam. Phil. Quidum? Lyd. Merui, merui, Hercule,  
Vnà & tuus filius. Phil. Obsecro? Lyd. Citò quid iubes?  
(720) Volo pendere: moram compendi facito. Phil. Duc  
Me vbi filius. Lyd. Ducam. hac eundum est: num vides:  
Nostin’ hunc? hic tuus estne filius: Phil. Pape!  
Charontis in cymbam alterum pedem intulit.  
Nic. Et Mnesilochum video hîc, & Sosiclem meum.

SCENA IV.  
PISTOCLERVS cum suis.  
PHILOXENVS.  
NICOBVLVS.  
LYDVS.  
(725) Pistocl. Vale pater: estne quod Plutoni nunciare mihi imperas?  
Phil. Vt saluus sis, gnate. Pistocl. Ero mox, vbi reste hac obstruxero galam.

274 DRAMA COMICVM  
Phil. Ne sic, mi fili, ne sic, mi columbule, ne ita saeuias.  
Nicob. Et vos, mea mellila, estne quod aegri quidquam hodie vobis siet:  
Faciam mox omnia vt sient de saccharo. Date basium.  
(730) Sosic. Iam nunc dabimus cruci basia, quam sponsam hodie despondimus.  
Nicob. Ne sic, mei passerculi, ne sic, mei ô haedilluli.  
Mn. Meritis hostire nostris pro condignis nulla crux potest.  
Lyd. Quin properas, ac suspendis te? ad restem prurit ceruix mihi.  
Pistoc. Benè mones, propero. vale, my Lyde, videndus apud inferos.  
(735) Phil. Mane etiam nunc: quid properas? mnas decem dabo, si temet serues mihi  
Filium. Pist. Age etiam decem adde, etiam centum. malo poenas dare  
Mei sceleris. Lydus. Vt dignum est te meque, atque his omnibus. Philox. Dabo  
Etiam mille, etiam centena & millena millia iam dabo.  
Nicob. Addam totidem. Pistocl. Frustra. Lydus. Pergin’, iam coena apud inferos calet:  
(740) Propera ne frigeat: nam fabulando dum teris diem,  
Iam venter inanijs plenus mihi est, & araneis. Pist. Vale.  
Philox. Mane: dabo omnia, dabo plusquam omnia. Pist. Moues me pater. Lyd. Hui,

275 PENDVLARIA.  
Vt gaudeo te necdum exuisse filium! Phil. Ob hoc verbulum ˂ho  
Tibi pileum do, Lyde, & libertum facio iure optimo  
(745) Quiritium. Lyd. Verum nouo liberto opus est quòd pappet. Nicob. Hem  
Talenta centum spondeo. Lyd. Certè, quid obest maturiùs  
Deliberare tanto de negotio? Pist. Hercule qui semel  
Pendet, semper mox pendeat necesse est. age, delibero:  
Mihi talenta modò viginti dentur praesentaria,  
(750) Et Lydo libertas. Phil. Dantur. Omnes. Placet.  
Abeamus omnes è vestigio iam domum,  
Opipara quo paretur coena. Senes. Parata est plane regia.  
Phil. Saluus sum modò, qui modò perieram. Amo te, mi Lyde, mea salus.  
Nic. Etiam centenas pro te plagas accipiam libens  
(755) Praegnanter in tergo meo. Lyd. Placet: quando voles, dabo.

/back/

FINIS.

SVMMA PRIVILEGII.  
ALBERTVS & ISABELLA CLARA EV¬  
AGENIA, Archiduces Austriae, Duces  
Burgundiae, Brabantiae, &c. Serenissimi Belga¬  
rum Principes, diplomate suo sanxerunt, ne  
quis Opuscula postuma R. P. Nicolai Susii Soc. IESV  
praeter Martini Nutij Typographi volunta¬  
tem in Belgio intra duodecennium impri¬  
mat, aut alibi impressa in has Inferioris Ger¬  
maniae ditiones importet, venaliaue exponat.  
Qui secùs faxit, confiscatione librorum &  
aliis poenis grauioribus mulctabitur, vti la¬  
tius patet in litteris datis Bruxellae ann. 1619.  
3. Octobris.  
Signat  
I. Cools.